Leon Trotsky Yang Dikhianati

“Tiada undang-undang kelakuan yang tetap, samada dalam keadaan aman atau dalam pep3rangan. Semuanya bergantung kepada keadaan.” (Leon Trotsky)

Pemilik nama Lev Davidovich Bronstein ini merupakan antara pemain utama yang mengukuhkan kedudukan Bolshevik pasca-Revolusi Rusia 1917 dan P3rang Saudara Rusia. Tetapi angkara cemburu dan paranoia, rakan lama bertukar pesaing Joseph Stalin. Trotsky akhirnya m4ti jauh dari tanah air sendiri pada tahun 1940. Inilah kisah orang kuat Bolshevik, Leon Trotsky.

Trotsky merupakan anak kelima pasangan petani Yahudi yang kaya, David Leontyevich Bronstein dan Anna Lvovna. Beliau dilahirkan pada 7 November 1879 di Yanovka, Yelisavetgradsky Uyezd (kini Bereslavka), Ukraine. Dalam keluarganya, Trotsky bukan satu-satunya penyokong utama Bolshevik memandangkan adiknya, Olga juga seorang ahli politik dan isteri kepada pemimpin gerakan itu, Lev Kamenev.

Semasa berusia lapan tahun, beliau dihantar oleh bapanya ke Odessa bagi mendapat pendidikan awal. Odessa pada ketika itu merupakan bandar pelabuhan kosmopolitan Rusia yang sibuk dengan warganya datang dari pelbagai latar belakang. Isaac Deutscher, pengarang buku Trotsky: The Prophet Armed menyifatkan bandar tersebut mengubah pandangan alam Trotsky termasuk dunia antarabangsa.

Pada usia 17 tahun, beliau mula terdedah kepada fahaman Marxisme. Ini mendorongnya ponteng sekolah semata-mata untuk membaca buku-buku dan lembaran-lembaran berbaur politik serta berbual dengan ahli-ahli politik yang dibuang negeri di situ.

Dukungannya itu turut dikukuhkan lagi menerusi diskusi dengan bakal isteri pertamanya, Aleksandra Solovskaya semasa berada di Nikolayev (kini Mykolaiv). Mykolaiv seharusnya menjadi saksi Trotsky menyambung pengajiannya dalam bidang matematik. Tetapi beliau memilih mengasaskan Kesatuan Pekerja Selatan Rusia di Nikolayev pada awal tahun 1897.

Namun, tindakannya itu mula diperhatikan pihak berkuasa dan pada Januari 1898, Trotsky bersama 200 ahli kesatuan ditahan selama dua tahun. Semasa dalam tahanan, beliau bukan saja dapat bertemu dengan pemimpin-pemimpin gerakan pekerja lain. Malah, Trotsky berpeluang membaca salah satu buku Vladimir Lenin yang terkenal iaitu The Development of Capitalism in Russia.

Selepas dip3njarakan selama dua tahun, beliau dibicarakan dan dihukum buang negeri ke Siberia selama empat tahun. Bagaimanapun, Trotsky bernasib baik kerana isterinya, Sokolovskaya dibenarkan mengikutnya bersama. Semasa dalam buangan, pasangan ini dikurniakan dua orang anak perempuan iaitu Zinaida dan Nina.

Namun begitu, tragedi menghantui perkahwinan pertama Trotsky. Zinaida dan Nina sempat berkahwin dan masing-masing dikurniakan cahaya mata tetapi kedua-duanya menderita penyakit tuberkulosis. Nina berpindah ke balik papan pada tahun 1928 akibat penyakit tersebut.

Manakala, Zinaida pula yang menanggung derita akibat tuberkulosis dan masalah kemurungan memilih mengambil nyawanya sendiri pada tahun 1933. Bagi isteri dan ibu kepada kedua-dua anaknya, Sokolovskaya pula, dia terpaksa menghilangkan diri pada 1935 berikutan gerakan The Great Purge oleh Stalin dan dibvnvh oleh ahli-ahli pro-Stalin tiga tahun kemudian.

Selepas menjalani perintah buang negeri selama dua tahun di Siberia, Trotsky memilih untuk melarikan diri dengan Sokolovskaya memilih menyusul kemudian. Beliau diseludup keluar dari bandar dengan kereta kuda dan diberi sebuah pasport kosong untuk membantunya melarikan diri.

Bila ditanya apakah nama yang patut diletakkan pada pasport berkenaan, Trotsky meletakkan nama Trotsky tanpa berfikir panjang. Bila ditanya dari mana nama tersebut diambil, beliau memberitahu itu sebenarnya nama orang yang bertanggungjawab memenjarakan individu sepertinya di Odessa. Siapa sangka, nama itu akan terus melekat sehingga ke akhir hayatnya.

Selepas berjaya melepaskan diri, Trotsky memilih berkelana ke London dan berpeluang bertemu dengan Lenin. Di sinilah, dua pemimpin gerakan Marxist itu berkolaborasi dalam menerbitkan akhbar parti mereka, Parti Pekerja Sosial Demokratik Rusia (RSDLP) iaitu Iskra pada tahun 1902.

Pada akhir tahun sama, Lenin bertemu jodoh buat kali kedua dengan Natalia Sedova dan berkahwin pada tahun 1903. Perkahwinan mereka dikurniakan dua orang anak lelaki iaitu Lev dan Sergei. Namun seperti Zinaida dan Nina, kedua-dua anak lelakinya meninggal dunia lebih awal berbanding Trotsky dan Sedova.

Pada 22 Januari 1905, 200,000 pekerja dan ahli keluarga mereka mengadakan protes bersama paderi Ortodoks Rusia, Georgy A. Gapon. Protes tersebut diadakan di Winter Palace bagi membolehkan rakyat yang menderita mengadukan permasalahan mereka kepada Tsar Nicholas II yang bersemayam di istana berkenaan ketika itu.

Pada awalnya, protes berlangsung dengan aman tanpa sebarang insiden. Tetapi apabila pihak berkuasa melepaskan t3mbakan terhadap peserta protes, tindakan tersebut mengakibatkan lebih 300 orang awam terbvnvh. Berita peristiwa k3jam itu tersebar luas termasuk di London, tempat Trotsky menghabiskan masa dalam buangan.

Mendengar berita peristiwa yang digelar Bl00dy Sunday itu, Trotsky memilih pulang ke Rusia secara rahsia pada Februari 1905. Sepanjang tahun tersebut, beliau bertanggungjawab menulis artikel dalam lembaran dan akhbar bagi merangsang semangat rakyat Rusia yang sudah muak dengan kelemahan pemerintahan Nicholas II.

Selepas menyaksikan kekacauan di seluruh negara akibat peristiwa Bl00dy Sunday selama beberapa bulan, akhirnya Nicholas II beralah dan mengeluarkan dekri bertajuk Manifesto Oktober. Manifesto tersebut menggariskan beberapa perkara termasuk rakyat diberi kebebasan individu dan penubuhan Parlimen Rusia yang dikenali sebagai Duma.

Menjelang akhir tahun 1905, Trotsky dikenal pasti sebagai pemimpin utama revolusi dan ditahan atas tuduhan cuba mencetuskan pemberontakan. Akibatnya, beliau sekali lagi dikenakan perintah buang negeri ke Siberia buat kali kedua pada tahun 1906.

Tetapi setahun selepas itu, beliau berjaya melepaskan diri dengan menaiki kereta luncur rusa. Selepas berjaya melarikan diri, Trotsky memilih duduk dalam buangan di banyak tempat termasuk London dan Austria selama sedekad.

Walaupun mengakui revolusi 1905 itu merupakan satu kegagalan, Trotsky melihatnya sebagai sebuah persembahan raptai. Dengan kedudukan negara yang lemah, lambat-laun revolusi baru akan tercetus. Ramalan beliau kemudiannya menjadi kenyataan apabila Revolusi Rusia 1917 tercetus.

Tidak ramai tahu sebelum menjadi sebahagian daripada kelompok Bolshevik, Trotsky sebenarnya merupakan ahli Menshevik. Kedua-dua kumpulan RSDLP ini sudah lama bersengketa dan hubungan mereka bagai retak menanti belah. Dan pada tahun 1912, Lenin mengambil keputusan menubuhkan parti Bolshevik yang dianggotai majoriti ahli Bolshevik RDSLP dan beberapa ahli Menshevik yang berpaling tadah.

Trotsky berusaha menyatukan semula kedua-dua kumpulan termasuk mengadakan persidangan penyatuan semula di Vienna pada Ogos 1912. Namun begitu, usahanya menyatukan mereka di bawah satu parti berakhir dengan kegagalan.

Apabila P3rang Dunia Pertama (WWI) tercetus pada tahun 1914, Trotsky memilih mengikut jejak langkah rakan-rakannya yang menolak penyertaan Rusia dalam pep3rangan berkenaan. Salah satu usahanya ialah sebuah buku bertajuk The W4r and the International yang mengkritik pendirian pro-WWI parti-parti sosial demokratik termasuk dari Jerman.

Pada musim panas 1917, Trotsky kembali dari buangan dan menjadi figura utama gerakan Bolshevik Rusia ketika itu. Ini termasuklah menyokong usul pemberontakan yang dicadang Lenin dalam mesyuarat parti Bolshevik dan menyertai serbuan ke atas Winter Palace pada November 1917.

Dalam buku Stalin bertajuk The October Revolution yang diterbitkan pada tahun 1934, beliau memuji kecekapan Trotsky mengendalikan pelbagai aspek operasi yang membawa kepada kejayaan menggulingkan kerajaan sementara Rusia pimpinan Alexander Kerensky.

Tetapi, usah berharaplah jika petikan dari akhbar parti, Pravda ini terselamat dari The Great Purge. Stalin sanggup melakukan apa sahaja demi memastikan nama Trotsky tidak meniti di bibir rakyat Rusia termasuk memastikan petikan pujian ini tidak masuk dalam edisi The October Revolution yang seterusnya.

Menjelang akhir tahun 1917, beliau menjadi orang kedua paling berkuasa dalam parti selepas Lenin. Perkara ini berlaku selepas Trotsky berjaya mematahkan cubaan s3rangan balas penyokong setia kerajaan sementara di Gatchina dan berjaya menewaskan usul pembentukan kerajaan pelbagai parti yang dicadangkan ahli jawatankuasa parti mereka.

Selepas berjaya membentuk kerajaan, antara peranan awal beliau ialah mendapatkan perjanjian damai dengan Jerman. Pada awalnya, Trotsky cuba berlengah bagi memberi peluang revolusi yang melanda Rusia berlaku di negara-negara Barat tetapi gagal. Melihat kedudukan Jerman masih kukuh, satu-satunya peluang untuk Rusia melepaskan diri ialah perjanjian damai.

Walaupun Trotsky pada awalnya tidak bersetuju dengan syarat-syarat keras Jerman, tetapi situasi WWI yang tidak memihak Rusia memaksa mereka memeterai Perjanjian Brest-Litovsk. Tidak mahu dilihat sebagai penghalang polisi luar baru Moscow, beliau meletak jawatan sebagai Komisar Hal Ehwal Luar.

Di sebalik itu, itu tidak menghalang parti dari merekrutnya sebagai perencana utama pembangunan semula t3ntera Rusia termasuk semasa P3rang Saudara Rusia. Hasil usahanya itu menyaksikan T3ntera Merah (Red 4rmy) yang dikerah menentang T3ntera Putih (White 4rmy) ialah unit t3ntera yang berdisiplin, setia dan berskala besar.

Bagi memastikan unit ini cekap beradaptasi dalam situasi pep3rangan, Trotsky turut menyakinkan kepimpinan parti untuk merekrut bekas pegawai t3ntera Tsar sebagai pakar-pakar khas. Langkah tersebut tidak disenangi ramai ahli Bolshevik kerana kesetiaan mereka masih tidak diketahui.

Namun bagi Trotsky, langkah tersebut perlu bagi memastikan T3ntera Merah mempunyai asas yang kukuh terutama semasa pep3rangan. Beliau turut memberi jaminan kepakaran mereka digabungkan dengan semangat revolusi yang membara bakal menghasilkan kelompok t3ntera yang digeruni musuh.

Selepas berjaya memenangi P3rang Saudara Rusia dan kedudukan Bolshevik semakin kukuh pada tahun 20-an, kesihatan Lenin pula semakin merosot. Ini berlaku selepas beliau mengalami s3rangan strok pertama pada tahun 1922. Situasi ini mengundang persoalan siapa bakal menjadi pengganti Lenin yang seterusnya.

Walaupun pada dasarnya dianggap pengganti Lenin, hakikatnya kedudukan Trotsky sudah lama terjejas pada dekad berkenaan. Ini ditambah tindakan Stalin mengukuhkan kedudukannya dalam parti termasuk meletakkan ahli-ahli pro-dirinya sebagai orang penting parti.

Atas sebab itulah, apabila Lenin berpindah ke balik papan pada tahun 1924, beliau sebenarnya sudah ditewaskan secara politik oleh Stalin. Pemimpin-pemimpin anti-Stalin cuba membentuk pakatan menentang beliau tetapi usaha mereka tidak berhasil berikutan pengaruh mereka yang semakin merosot dan kesetiaan ahli-ahli parti terhadap Stalin.

Bagi Trotsky, kejatuhannya bermakna beliau tidak lagi dialu-alukan dalam Kesatuan Soviet yang dikawal Stalin. Pada Januari 1928, beliau bersama isterinya, Sedova dibuang negeri ke Kazakhstan. Walaupun jauh dari pandangan pemimpin berdarah Georgia itu, Stalin mahukannya diusir dan pada February 1929, Trotsky diusir ke Turki.

Sejak itu, beliau menetap seketika di beberapa negara seperti Norway dan Perancis sebelum akhirnya tinggal di Mexico pada tahun 1937. Trotsky bernasib baik pelukis Mexico terkenal, Diego Rivera bersimpati dengan nasibnya dan mempengaruhi Presiden Mexico ketika itu, Jeneral Lazaro Cardenas memberi suaka kepadanya.

Pada masa sama, The Great Purge juga sedang berlangsung dan ramai rakan lama Trotsky menjadi mangsa paranoia tak bertempat Stalin. Pada tahun 1936, beliau yang dituduh secara absentia bersama 14 defendan lain terlibat dalam plot cubaan bvnvh ke atas kepimpinan parti termasuk Stalin.

Mahkamah menjatuhkan hukuman m4ti terhadap mereka dalam perbicaraan berkenaan. Ini disusuli satu lagi perbicaraan pada tahun 1937 yang mengaitkan namanya dengan pelbagai konspirasi j3nayah terhadap Kesatuan Soviet. Trotsky sedar selagi dirinya masih bernyawa, selagi itu beliau dianggap 4ncaman terhadap Stalin sama ada benar atau sebaliknya.

Dan apa yang dibimbanginya itu menjadi kenyataan. Stalin menerusi polis rahsianya, NKVD menggerakkan kempen pembvnvhan ke atasnya pada tahun 1939 tetapi gagal. Ini disusuli satu lagi cubaan bvnvh pada Mei 1940 apabila sekumpulan ejen NKVD cuba menculik Trotsky dari kediamannya sebelum dibvnvh turut berakhir dengan kegagalan.

Disebabkan cubaan bvnvh ini, Trotsky menulis satu artikel bertajuk “Stalin Seeks My D3ath” dan menyifatkan satu lagi cubaan bvnvh akan dilakukan terhadapnya. Dan perkara tersebut menjadi kenyataan apabila ejen NKVD berdarah Sepanyol, Ramon Mercader menyerangnya dengan k4pak ais di kediamannya di Coyoacan, Mexico City pada 20 Ogos 1940.

Menurut keterangan saksi, kata-kata terakhir Trotsky ialah, “Aku tidak akan terselamat dalam s3rangan ini. Stalin akhirnya berjaya memenuhi tugas yang gagal dilaksanakannya sebelum ini.”

Selepas ditahan pihak berkuasa Mexico, Mercader dip3njarakan selama 20 tahun. Selepas dibebaskan, dia diberi anugerah tertinggi Kesatuan Soviet iaitu Wira Kesatuan Soviet sebelum kemudiannya berulang-alik menetap antara Moscow dan Cuba. Mercader meninggal dunia di Cuba pada tahun 1978 akibat kanser paru-paru.

Berikutan kem4tian Stalin pada tahun 1953, ramai bekas pemimpin Bolshevik yang menjadi mangsa The Great Purge dipulihkan semula reputasi mereka oleh Nikita Khrushchev bersesuaian dengan polisi penyahstalinannya. Namun begitu, reputasi Trotsky tidak pernah dipulihkan semasa era Kesatuan Soviet dan ia hanya berjaya dilakukan pada tahun 2001.

RUJUKAN:

Patenaude, Bertrand M. (2010). Trotsky: Downfall of a Revolutionary. New York: Harper Perennial.

Renton, David. (2004). Trotsky.

Volkogonov, Dmitri (1996). Trotsky, the Eternal Revolutionary. HarperCollins.

Swain, Geoffrey (2014). Trotsky and the Russian Revolution. New York: Routledge.


Saintis Temui Jawapan Mengapa Menguap Berjangkit?

Perasan tak kalau korang melihat seseorang mengantuk, korang ikut sekali mengantuk? Ya, inilah ‘jangkitan’ yang masih tidak dapat diselesaikan. Saintis sendiri masih tidak dapat menyelesaikan kemisterian ini. Huuaargh… Saya sendiri pun mengantuk semasa meulis artikel ini.

Saintis sebenarnya telah menemui jawapan mengapa manusia dan haiwan dan haiwan menguap dari segi biologi, namun apa yang menyebabkan mengantuk bersifat berjangkit ini mereka masih garu kepala. Bagi mencari jawapannya, saintis perlu menyelidik dari segi fisiologi haiwan, kelakuan psikologi dan sosial. Pokoknya, mereka harus mengkaji lebih mendalam akan sifat mengantuk sebegini.

Seorang ahli biologi evolusi bernama Andrew Gallup dari State University of New York Polytechnic Institute, AS telah menjalankan kajian seperti ini pada tahun lepas. Menurut beliau, mengantuk sebegini adalah cara bagi sekelompok haiwan untuk melaraskan kelakuan dan sebagai amaran berjaga-jaga.

Menguap terjadi apabila kita merasa penat, otot rahang perlu direngangkan, diafragma iaitu otot pernafasan melentur, sehingga mampu menarik nafas dan menyedut udara yang sejuk dan bersih. Menguap juga mampu selaraskan suhu darah supaya dapat sejukkan otak.Dengan ciri-ciri ini, menguap mmenjadi sebahagian dari kejadian haiwan dan manusia.

Menguap juga terjadi sebagai peralihan aktiviti ke aktiviti seterusnya seperti dari kepenatan hingga berehat dengan berbaring, dan dari tidur hingga bangun pagi. Tambahan lagi, menguap sebagai tanda ketiadaan perubahan atau tiada jangkaan baru apabila berada dalam situasi yang kekal. Mudah kata, kalau kita kebosanan, menguap adalah cara kita pamerkan kebosanan.

Gallup terangkan bahawa menguap beramai-ramai mempunyai manfaatnya sendiri, iaitu panggilan untuk individu lain yang baru bangun bagi seimbangkan kesedaran dengan mengantuk. Melalui kajian Gallup yang lepas, beliau menemui bahawa menguap beramai-ramai boleh meningkatkan kepekaan kepada sekeliling jika seseorang dalam kumpulan menguap keletihan.

Semasa ditemuramah oleh Tess Joosse dari Science Magazine, Gallup menerangkan tentang kajian lepas, di mana mereka peroleh dahulu sukarelawan dan memberikan gambar yang bersifat mengancam, iaitu ular dan gambar tidak bersifat mengancam, iaitu katak. Kemudian para sukarelawan ini harus melihat dahulu beberapa video orang menguap atau menggerakkan mulut, seterusnya mengesan beberapa gambar tersembunyi.

Keputusannya, rata-rata sukarelawan yang telah menonton orang menguap mempunyai masa yang begitu singkat mengesan gambar ular, berbanding gambar katak. Keputusan inilah Gallup menerangkan bahawa kepekaan seseorang terhadap bahaya lebih tinggi apabila melihat orang mengantuk. Maka, menguap beramai-ramai ada faedahnya dari segi komunikasi sosial sesama haiwan dan manusia.

Namun begitu, Gallup harus melakukan kajian ini dengan lebih kerap dan terperinci lagi bagi menguatkan keputusan kaajian lepas. Mungkin kita dapat membongkar keseluruhan kelakuan menguap ini. Mungkin juga menguap beramai-ramai menjadi kelakuan baik iaitu sebagai cara berkomunikasi yang halus kepada individu lain. Jadi, biarkan menguap ‘menjangkiti’ kita semua.

RUJUKAN:

McRae, Mike. 27 May 2022. Scientists Just Got Closer to Understanding Why Yawns Are So Darn Contagious. Science Alert.


Gustave: Buaya Legenda Afrika yang Telah Memb*nuh 300 Orang

Buaya ialah haiwan pemangsa yang menggerunkan sesiapa sahaja yang melihatnya. Bagi masyarakat yang tinggal berdekatan sungai sudah tentu kehadiran makhluk yang telah menghuni bumi sejak 100 juta tahun ini menimbulkan ketakutan dan kerisauan lebih-lebih lagi apabila mereka perlu melakukan aktiviti harian seperti mandi dan membasuh pakaian di sungai.  Jika di Malaysia suatu ketika dahulu terkenal dengan lagenda Bujang Senang iaitu seekor buaya air masin (Crocodylus porosus) yang membaham manusia, di Afrika pula tersohor berita buaya yang serupa kelakuannya sehingga berjaya membuat penduduk setempat hidup dalam kerisauan iaitu seekor buaya pemb*n*h bersiri bernama Gustave.

Pada tahun 2004, sebuah dokumentari bertajuk “Capturing the Killer Croc” memaparkan seorang ahli herpetologi bernama Patrice Faye telah menjadikan Gustave seekor bintang apabila saintis itu berusaha mengumpan haiwan ganas itu ke dalam sangkar lalu menangkap buaya tersebut yang didakwa sudah meng0rb4nkan ratusan nyawa manusia. Gustave merupakan seekor buaya Nil (Crocodylus niloticus) digambarkan mempunyai badan yang sangat besar (910 kg) dan berukuran sepanjang 18 kaki (6 m). Para saintis berpendapat berdasarkan saiznya yang gergasi dianggarkan ia mungkin telah berumur dalam 65 hingga 100 tahun. Ia dikhabarkan telah membaham seramai 300 orang di Burundi sebuah negara Afrika yang terletak di antara Sungai Ruzizi dengan Tasik Tanganyika.

Ramai telah mencuba nasib untuk menamatkan keg4n4san Gustave dengan menggunakan pelbagai kaedah seperti mengumpan ia dengan kambing hidup dan menembaknya. Di sebalik konflik peperangan yang sedang berlaku di negara ketika itu, Faye obses dengan buaya itu selama 15 tahun sejak pertama kali mendengar kisah mengenai kem4t14n beberapa orang nelayan disebabkan seekor buaya gergasi pada tahun 1998.

Tiga bulan kemudian terdapat lagi laporan sebanyak 17 lagi mangsa terk0rb4n, termasuk seorang remaja lelaki yang dibaham oleh buaya itu di sungai sambil pihak polis melepaskan temb4kan bertubi-tubi ke buaya itu. Malangnya, kulit Gustave terlalu tebal sehinggakan badannya seakan-akan kalis peluru barangkali telah ditembak berkali-kali sebelum itu namun tidak mendatangkan apa-apa kecederaan terhadapnya. Parut-parut akibat terkena peluru juga boleh dilihat dengan jelas di badannya sekaligus mereka dapat mengecam bahawa buaya itu ialah Gustave.

Faye meneruskan penyiasatannya mengenai Gustave dan kerajaan memberinya beberapa lagi laporan kem4t14n sejak 1987 dengan saksi mendakwa berpunca daripada serangan buaya gergasi. Hatunginama Audifax, seorang remaja berusia 13 tahun amat bertuah kerana salah seorang daripada mangsa yang telah terselamat setelah diserang oleh buaya terbabit.

Dia mendakwa sewaktu kejadian, dia sedang bermandi-manda bersama rakan-rakannya apabila secara tiba-tiba terasa sesuatu sedang menarik kakinya. Awalnya dia menyangka ia merupakan gurauan seorang rakannya sebelum matanya tertumpu pada kelibat reptilia itu dan merasakan kesakit4n di kakinya. Mujur serangan itu dilihat oleh beberapa orang nelayan yang seterusnya mengalih perhatian buaya itu dengan memukul air lalu memberi kesempatan untuk Hatunginama berenang menuju ke gigi air menyelamatkan diri.

Akibat kecederaan parah, kaki remaja itu terpaksa dipotong namun itu tidak mematahkan semangatnya untuk bermandi-manda di sungai sekali lagi dengan rakan-rakannya. Dakwanya, ketika di hospital, dia mendengar khabar angin empat orang lagi telah dibaham buaya di kawasan yang sama.

Oleh sebab enduduk tempatan amat bergantung hidup di sungai itu untuk menjalani aktiviti-aktiviti harian mereka, tiada apa yang boleh mereka lakukan selain cuba berhati-hati meskipun seringkali kejadian serangan buaya yang membaham penduduk termasuk kanak-kanak berlaku. Meraka juga mengatakan ada kalanya Gustave membaham manusia sekadar suka-suka kerana apabila ia melakukan suatu serangan, ia akan menghilangkan diri berbulan-bulan sebelum menghilangkan diri.

Setelah itu, ia akan muncul semula di tempat lain. Puak-puak di Afrika telah menggelar buaya-buaya yang tinggal di sana sebagai “naga-naga terakhir”, dijadikan sebagai objek sembahan mereka kerana dianggap sebagai makhluk mitologi yang memakan kejahatan.

Penduduk di sana amat berharap akan kem4t14n Gustave namun tidak bagi Faye. Obsesi beliau terhadap Gustave membuatkan beliau cuba menangkap haiwan itu untuk melindungi ia daripada amukan penduduk tempatan.

Sebagai saintis, bagi Faye, Gustave merupakan aset bernilai untuk dipulihara demi kemandirian spesies buaya Nil di Afrika. Beliau berharap agar Gustave boleh menyelamatkan spesiesnya yang kini di ambang kepupusan. Jika ia berjaya ditangkap, Faye ingin menempatkannya di Taman Negara Ruzizi.

Kali
terakhir Gustave dilihat adalah pada tahun 2015 apabila beberapa penduduk
terlihat ia sedang menarik seekor kerbau ke tebing sungai. Sehingga hari ini,
tiada lagi laporan mengenai Gustave dilaporkan dan rata-rata membuat kesimpulan
bahawa ia telah menemui 4j4lnya. Pada 2007, sebuah filem bertajuk Primeval
diterbitkan sebagai adaptasi pengembaraan Faye di Burundi untuk menangkap
Gustave.

RUJUKAN

Garcia,
E. (n.d.). Gustave, the crocodile that killed 300 men. Retrieved from https://www.animaltia.com/famous-animals-gustave-the-crocodile-that-killed-300-men/

Kenny,
R. (2017). Meet Gustave, the Legendary Killer Crocodile of Burundi.
Retrieved from https://www.odditycentral.com/animals/meet-gustave-the-legendary-killer-crocodile-of-burundi.html


Tomoe Gozen – Pahlawan Wanita Jepun Abad Ke-12

Dalam hampir semua kelompok masyarakat pada zaman dahulu, urusan-urusan yang kotor dan penuh berdarah seperti peperangan kebiasaannya didominasi oleh golongan lelaki. Namun, terdapat juga catatan yang memperlihatkan beberapa nama wanita yang berjaya menempa nama di celah-celah tubuh maskulin itu. Sosok-sosok wanita ini tidak hanya meraih kemasyhuran sebagai pahlawan yang digeruni, malah juga sebagai strategis yang licik dan pemimpin yang berwibawa.

Di medan perang, mereka juga setanding – kalau bukan lebih hebat – dengan pahlawan lelaki. Mereka ini termasuklah tokoh-tokoh wanita yang hebat dari tamadun purba seperti Artemisia si Ratu Halicarnassus, Boudica si Ratu Iceni dan Zenobia si Ratu Palmyra.

Seperti kebanyakan kelompok masyarakat yang lain, peperangan feudal di Jepun juga kebiasaannya hanya melibatkan kaum lelaki. Namun dalam kelompok ini juga, terdapat pahlawan-pahlawan wanita dan salah seorang yang paling masyhur di antara mereka ialah Tomoe Gozen.

Sebelum itu, penting juga untuk dikepilkan nota bahawa tidaklah aneh pada zaman itu untuk golongan wanita menerima latihan seni bela diri. Semasa tempoh di antara abad ke-12 hingga abad ke-19, golongan wanita berkelas samurai dilatih untuk menggunakan pedang, naginata (batang kayu yang di hujungnya terdapat bilah lengkung), dan busur panah.

Walau bagaimanapun, peranan pahlawan-pahlawan wanita tersebut (dipanggil sebagai onna bugeisha) cenderung kepada fungsi pertahanan berbanding serangan, memandangkan mereka lebih dituntut untuk mempertahankan diri sendiri dan rumah semasa berlakunya serangan musuh.

Apa yang membuatkan Tomoe berbeza dengan onna bugeisha lain adalah beliau diletakkan dalam barisan serangan; bertempur di medan perang.

Menariknya, sebutan nama Tomoe hanya terdapat dalam sebuah catatan epik tentang Perang Genpei yang berlangsung pada hujung abad ke-12. Catatan tersebut dikenali sebagai Hikayat Heike (Heike Monogatari). Selain karya ini, tidak ada catatan bertulis lain yang memerihalkan sosok wanita bernama Tomoe. Hal ini membuatkan sebahagian sejarawan mendakwa kononnya Tomoe hanyalah satu watak fiksyen hasilan penulis hikayat tersebut.

Apapun halnya, di dalam Heike Monogatari, Tomoe disebutkan seperti berikut:

“Tomoe mempunyai rambut berwarna hitam pekat yang panjang. Kulitnya putih dan mulus. Wajahnya pula sangat jelita. Tambahan lagi, beliau merupakan seorang pahlawan berkuda yang tidak mengenal erti gentar walaupun terhadap kuda yang paling liar atau rupa bumi yang paling mencabar. Betapa tangkasnya beliau bermain pedang dan panah sehingga kegagahannya setara dengan 1000 orang pahlawan lelaki. Malah, dipercayai bahawa kekuatannya itu membolehkannya berhadapan dengan dewa mahupun syaitan.

Beliau telah turun beberapa kali ke medan tempur dan meraih kemasyhuran hasil pertempurannya melawan pahlawan-pahlawan terkemuka, terutama dalam pertempuran terakhirnya (iaitu Pertempuran Awazu yang berlaku pada tahun 1184 M). Dalam pertempuran tersebut, kesemua rakan seperjuangannya terbunuh dan melarikan diri, kecuali 7 orang pahlawan, termasuklah Tomoe yang gagah menunggang kudanya.”

Sehingga ke hari ini, tidak ada seorang pun mengetahui tarikh lahir dan kisah kehidupan awal Tomoe. Dalam kemunculannya di Heike Monogatari, Tomoe digambarkan sebagai seorang pahlawan yang berkhidmat untuk Minamoto Yoshinaka. Sebahagian sejarawan mengeluarkan pendapat kononnya hubungan antara Tomoe dan Yoshinaka lebih dari sekadar daimyo-samurai, sebaliknya Tomoe dipercayai merupakan isteri atau gundik Yoshinaka.

Seperti yang diceritakan dalam Heike Monogatari, Tomoe sudah pun dikenali sebagai seorang pahlawan terkemuka sejak sebelum berlakunya Pertempuran Awazu. Dalam pertempuran itu, Yoshinaka dipaksa memerangi salah seorang ahli dari puaknya sendiri, iaitu Minamoto Yoshitsune.

Beliau menghadapi situasi sukar apabila perlu berhadapan dengan pasukan Yoshitsune yang lebih besar. 300 orang tenteranya diasak dengan begitu hebat oleh 6000 orang tentera Yoshitsune. Teruknya situasi di pihak Yoshinaka hinggakan dari 300 orang tentera itu, hanya 5 orang sahaja berbaki, tidak termasuk Tomoe dan dirinya sendiri.

Di saat-saat getir sebegitu, Yoshinaka memberi arahan kepada Tomoe agar meninggalkan medan tempur. Menurutnya, beliau akan dicalit malu jika mati di sisi seorang wanita. Arahan tersebut dipatuhi dengan berat hati oleh Tomoe, yang terlebih dahulu berjaya memenggal kepala salah seorang pahlawan musuh. Sejak peristiwa hitam itu, nama Tomoe hilang dari sejarah dan nasib hidupnya menjadi tanda tanya ramai pihak.

Dalam Genpei Seisuiki, iaitu versi lanjutan bagi Heike Monogatari, diceritakan secara ringkas bahawa Tomoe telah mengalami kekalahan di tangan Wada Yoshimori dan dipaksa menjadi gundiknya.

Sementara dalam kisah lain pula, beliau dikatakan menjadi seorang rahib wanita.

Dalam versi kisah yang ketiga, Tomoe diceritakan telah membalas dendam bagi pihak Yoshinaka dengan membunuh musuhnya. Selepas selesai melunaskan dendam, beliau membawa kepala tuannya lalu terjun ke dalam laut sekaligus menamatkan riwayat hidupnya dalam keadaan melindungi kepala tuannya dari diapa-apakan musuh.

Merentas abad, Tomoe menjadi salah satu ikon besar dan pernah ditampilkan dalam sebuah permainan teater pada abad ke-15 yang berjudul “Tomoe”. Begitu juga dalam kabuki pada abad ke-18 yang berjudul “Onna Shibaraku”. Tambahan lagi, pelbagai lukisan yang menggambarkan keperwiraannya di medan tempur dihasilkan.

Bahkan sehingga ke hari ini, Tomoe masih terus diingati dan muncul dalam pelbagai media seperti anime, manga dan permainan video.

SUMBER:DHWTY. (April 2015). Tomoe Gozen – A Fearsome Japanese Female Warrior of the 12th Century. Ancient Origins.

BACAAN LANJUT:

1. Margaret Everton. (Januari 2014). Lady of Legacy: Tomoe Gozen. Darling Magazine.

2. Chelsea Bernard. (Jun 2014). Tomoe Gozen: Badass Women In Japanese History. Tofugu.

3. Katespitzmiller. (2016). Tomoe Gozen: Female Samurai.

4. History of Fighting. (n.d.). Tomoe Gozen – Female Samurai Warrior.

5. Caroline Redmond. (November 2018). Tomoe Gozen and the Onna-Bugeisha. All That Interesting.

6. Kallie Szczepanski. (Disember 2017). A Long History of Japanese Women Warriors. ThoughtCo.


Kronologi Isu Sri Maha Mariamman Temple Hicom

1. Tanah terletaknya kuil berkenaan asalnya dimiliki oleh Consolidated Plantations Bhd yang merupakan adalah pemilik kepada Seafield Estate.

Ada 2 teori mengenai tarikh asal pembinaan kuil tersebut:

1974: Kuil tersebut dibina pada tahun 1974 oleh seorang individu yang bernama Sabathy Perumal.

1891: Ia dibina pada tahun 1891 di sebahagian tanah yang didedikasikan oleh pemiliknya untuk kegunaan pekerja Hindu di estet tersebut.

.
2. Pada tahun 1987, SIME UEP membeli tanah tersebut daripada Consolidated Plantations Bhd.

Tanah tersebut asalnya adalah di bawah status tanah pertanian namun kemudiannya SIME UEP telah menukarkannya kepada skim pembangunan perumahan.
.

3. Pada tahun 1992-1993, tanah kuil berkenaan telah dituntut oleh pihak SIME UEP yang bertindak sebagai pemilik tanah setelah membeli tanah tersebut daripada pemilik estet pada tahun 1987.

Maka ditubuhkanlah Komitee Pengurusan Kuil berkenaan dibawah ROS dan Chellappa a/l K.Kalimuthu telah dilantik sebagai presiden manakala Nagaraju a/l Merganathan telah dilantik sebagai setiausaha komiti tesebut.
.

4. Pada tahun 1996, tuntutan pertama melalui saman sivil : No.MT1-21-353-1996 diantara Chellappa a/l K.Kalimuthu (mendakwa sebagai Pegawai Awam Kuil Sri Maha Mariamman, Hicom Shah Alam Selangor sejajar dengan Seksyen 9 @Akta Pertubuhan 1966) dan Sime UEP Properties Sdn Bhd, Pengarah Perancang Bandar dan Desa Negeri Selangor Darul Ehsan, Kerajaan Negeri Selangor Darul Ehsan, One City Development Sdn Bhd, Merganathan a/l Nallo (Defendants) dan Nagaraju a/l Merganathan (perayu/pencelah).

Kes ini juga sebenarnya pernah diwakili oleh mendiang Karpal Singh.
.

5. Pada tahun 2001, berlakunya salah faham diantara Chellapa dan Nagaraju, di mana Chellapa telah menuduh Nagaraju telah ‘red caught handed’ mencuri duit dan barang dapur kuil, Nagaraju kemudiannya meletakkan jawatan sebagai setiausaha, namun kemudiannya kembali bersama Mohan dan Vijayakumar dan memaksa ahli komitee termasuklah Chelappa untuk mengosongkan kuil dengan cara paksaan dan ugutan.
.

6. Pada tahun 2007, One City Development telah membeli tanah itu dan telah ada rancangan untuk memindahkan kuil itu telah bermula sejak. Saman sivil pertama iaitu No.MT1-21-353-1996 untuk menuntut hak kuil tersebut diteruskan dan akhirnya dapat diselesaikan pada tahun 2014.
.

7. Pada tahun 2012, kira-kira 50 penganut Hindu mengadakan protes aman di hadapan bangunan Sekretariat Negeri Selangor dan mendesak kerajaan negeri untuk menghalang perobohan kuil berkenaan dan menyatakan bahawa mereka tidak bersetuju dengan ura-ura cadangan pemindahan kuil berkenaan di Persiaran Harmoni di Putra Heights.
.

8. Pada tahun 2014, Mac 2014, kedua-duanya Chellapa dan Nagaraju telah bersetuju untuk menyerahkan tanah tersebut kepada One City selepas syarikat itu bersetuju :

1. Menyediakan dua tanah lain yang terletak berhampiran kuil yang ada untuk diberikan kepada persatuan kuil berkenaan sebagai pampasan.

2. Mendermakan RM1.5 juta untuk membina kuil baru di salah satu daripada dua bidang tanah yang diberikan oleh One City.

Mahkamah mengarahkan tapak di mana kuil itu terletak untuk diserahkan kepada One City dalam masa dua bulan selepas pembinaan kuil baru oleh pemaju.

Julai 2014, sebuah lagi saman sivil yang melibatkan pertelingkahan di antara Chellapa dan Nagaraju telah di: No.MT1-22-491-2001 (MT5) diantara Chellappa a/l K.Kalimuthu (mendakwa sebagai Pegawai Awam Kuil Sri Maha Mariamman, Hicom Shah Alam Selangor sejajar dengan Seksyen 9 @Akta Pertubuhan 1966) (as Plaintiff) dan Merganathan a/l Nallo, Nagaraju a/l Merganathan, Sangguletchumi isteri kepada Sanggu, Thanabalan a/l Murugiah, Low Kok Beng, Mohan a/l Muniandy, Subramaniam, Subramaniam a/l Sarangabani, Sarathy a/l Muthan, and Vello s (as Defendants). Saman ini telah didengar dan Orders telah dimasukkan pada 25 Julai 2014.
.

9. Pada tahun 2016, berdasarkan keputusan mahkahmah pada 2014, Chellappa telah dinobatkan sebagai pengurus kuil yang sah.

Persatuan kuil berkenaan juga secara sukarela melepaskan hak mereka ke salah satu tanah yang dijanjikan dan dibayar ganti rugi RM1 juta oleh One City sebagai pampasan.
.

10. Pada tahun 2017, May 2017, pihak One City telah menghantar Notis Pengusiran (Eviction Notice) kepada pihak kuil.

Lokasi baru itu juga telah diwartakan oleh kerajaan negeri sebagai tempat ibadat.

Kawasan tanah untuk lokasi baru adalah satu hektar, dan ruang tambahan 0.86 ekar di sebelah kuil akan membolehkan para penganut memarkir kenderaan mereka
.
1 Jun 2017, isu menjadi panas semula apabila, Nagaraju bersama beberapa NGO telah menolak untuk mematuhi penghakiman persetujuan untuk berpindah, walaupun beliau telah menyetujui keputusan mahkhamah pada 2014.

Nagaraju dan NGO seperti Malaysian Indian Progressive Association (Mipas),Malaysian Indian Education Transformation Association (Mieta) telah menggunakan beberapa hujah untuk menolak cadangan pemindahan kuil berkenaan ke tapak baru (2.7 KM) dari tapak lama, berikut adalah hujah mereka:

1. Sebuah pokok Ara yang berusia 140 tahun ada ditanah tersebut, yang dianggap keramat kepada masyarakat Hindu.

2. Mempunyai merit sejarah bahawa kuil berkenaan adalah berusia lebih 140 tahun dan perlu dikekalkan.

3. Tapak baru bagi kuil adalah dikawasan Muslim yang mana acara sambutan dikuil mungkin akan menggangu masyrakat setempat dan mewujudkan racial-tension.

Mereka juga memberi amaran kepada kerajaan negeri selangor untuk menyelesaikan masalah ini jika tidak mahu menerima ‘political backlash’.

6 Jun, Dato Seri Azmin (MB Selangor ketika itu) telah menasihatkan dan memujuk pemaju untuk meletakkan notis eviction mereka sebagai on-hold.
.
Disember 2017, isu ini ‘panas’ sebentar apabila dibangkitkan semula oleh Sivarasa and Santiago yang mana mana kuil tersebut harus dikekalkan berdasarkan sejarah yang panjang sebagai kuil di tanah bekas estet tersebut.
.

11. Pada tahun 2018, 28 September, isu menjadi panas semula apabila satu notis pengosongan dikeluarkan oleh Mahkamah Tinggi Shah Alam yang mengarahkan penghuni kuil mengosongkan tapak pada atau sebelum 15 Oktober lalu.
.
16 Oktober, Menteri Perpaduan YB Senator P.Waytha Moorthy menasihatkan masyarakat India untuk bertenang dan menegaskan bahawa beliau sedang menghubungi kesemua pihak taruh yang terlibat untuk menyelesaikan masalah tersebut.
.
25 Oktober, Menerusi hantaran yang tular di laman Facebook,kira-kira 300 individu yang tidak bersetuju kuil itu dipindahkan bertindak berkumpul di kuil berkenaan semasa urusan pemindahan dijalankan menyebabkan kesesakan teruk di LDP

Seramai kira-kira 300 orang anggota polis ditempatkan di lokasi terlibat bagi mengawal sebarang situasi tegang yang tercetus.

Selepas perbincangan, pemaju (One City) bersetuju untuk menangguhkan perobohan sehingga 22 November iaitu selepas perayaan Deepavali.

Pengurusan kuil itu akan diambil alih oleh pasukan petugas khas yang diketuai oleh aktivis Hindraf “Ramaji”, yang nama sebenarnya M Ramachandran.

YB Sivarasa berjanji untuk bertemu dengan MB Selangor sebelum 22 November untuk mencari penyelesaian isu tersebut.
.
31 Oktober, Pengerusi Jawatankuasa Tetap Pemberdayaan dan Pembangunan Sosio Ekonomi dan Kerajaan Prihatin, V. Ganabatirau menasihatkan kepada pihak yang membantah untuk mengikut keputusan dan perjanjian di mahkahamah pada 2014, beliau juga mengingatkan bahawa arahan untuk kuil itu dipindah atas arahan mahkamah bukan arahan kerajaan negeri.

17 November, kumpulan yang membantah persetujuan antara jawatankuasa kuil dan pemaju untuk berpindah merancang satu tunjuk perasaan di luar Parlimen minggu depan bagi meminta campurtangan Perdana Menteri Tun Dr Mahathir Mohamad, walaupun mahkamah sudah membuat pada 2014.

Malah ada 2 orang penganut hindu dikalangan jawatankuasa juga telah memulakan mogok lapar menentang pemindahan kuil tersebut.

Kumpulan “Save Seafield Sri Maha Mariamman Temple” berkata kuil itu, yang dibina lebih 40 tahun lalu, adalah warisan sejarah dan tidak patut dipindahkan.

Ketua kumpulan itu, S Ramaju, menuduh kerajaan tidak peduli akan bantahan mereka.

“Ini adalah kerajaan baharu, tetapi tidak menawarkan penyelesaian dan tidak proaktif,” katanya, dan menambah mereka akan berhimpun di luar Parlimen pada 21 November ini, sehari sebelum perpindahan kuil itu.

“Kami mahu perdana menteri campurtangan dan bantu kami cari satu penyelesaian. Tiada orang dengar rayuan kami,” katanya.
.
21 November, sekumpulan penganut Hindu berdemonstrasi di depan bangunan parlimen bagi mempertahankan kuil tersebut daripada dirobohkan pada tarikh akhir iaitu 22 November 2018.

Mereka telah menyerahkan memorandum kepada Perdana Menteri Dr Mahathir Mohamad supaya segera memberi perhatian kepada isu Kuil Sri Sakthi Maha Mariamman di Ladang Seafield itu.

Memorandum tersebut diterima oleh seorang pegawai tugas-tugas khas di Jabatan Perdana Menteri yang berjanji akan membawa isu itu ke perhatian Mahathir.
.
23 November, sekali lagi memorandum cuba dibawa ke parlimen oleh Ramaji, yang juga Pengerusi Badan Bertindak Kuil Sri Sakthi Maha Mariamman namun telah dihalang masuk kira-kira jam 5.50 petang semalam ketika ingin menghadiri perjumpaan bersama Menteri Perpaduan, P Waythamoorthy berhubung isu kuil.

Beliau mendakwa telah dilarang masuk parlimen kerana berpakaian Hindu.

Pada hari yang sama juga pihak pemaju dari One City telah menafikan bahawa mereka telah menangguhkan tarikh akhir 22 November kepada 29 November
.
25-26 November, telah diadakan mesyuarat tergempar bahawa akan ada usaha daripada pihak pemaju untuk datang menghalau orang-orang di dalam kuil dan memulakan kerja pembersihan kuil mulai Isnin (26 November). Maka ramailah turun tunggu di kuil.

Pada pukul 2 pagi, sekumpulan lelaki Melayu (50-100 orang) berpakaian hitam yang dipercayai telah dibayar oleh pihak pemaju telah datang menyerbu kuil dan mengarahkan orang untuk keluar, keadaan menjadi tidak terkawal dan perkara ini telah diviralkan di media sosial menggunakan fungsi live facebook.

Unsur-unsur orang Melayu vs India, dan kononnya jeritan Allahu Akbar dijerit oleh kumpulan berkenaan telah didendangkan di dalam seruan meminta bantuan oleh pihak dari dalam kuil berkenaan.

Maka ramailah dari kalangan orang India yang turun ke kuil berkenaan dan berlakulah pertempuran dan pergaduhan diantara kumpulan lelaki Melayu tadi dengan orang yang turun memberi bantuan kepada persatuan kuil, ada yang cedera parah akibat dipukul secara beramai-ramai dari kedua-dua belah pihak.

Pertempuran tersebut akhirnya telah berjaya dikawal oleh LPF dan FRU dan beberapa orang telah berjaya digari dan ditangkap oleh pihak polis.

Di dalam kekecohan tersebut, beberapa buah truck pickup telah diterbalikan dan beberapa buah kereta juga telah dibakar.
.

Sebagai kesimpulan, isu ini bukanlah isu ‘planted’ yang dirancang secara tiba-tiba, isu ini adalah isu lama yang sudah berpanjangan sejak bertahun-tahun walaupun sepatutnya telah diselesaikan dengan cara mahkahmah.

Namun mungkin kerana ada agenda daripada pihak-pihak tertentu isu ini menjadi panas dan semakin ‘complicated’

Diharapkan, kita sebagai rakyat Malaysia tidak termakan akan provokasi atau hasutan yang tidak sepatutnya seperti, bahawa kejadian semalam adalah kejadian rusuhan di antara kaum Melayu dan India, orang Melayu nak robohkan kuil Hindu, ekstrimis Melay atau Muslim dsbnya..

Walhal ianya adalah pergeseran di antara pihak pengurusan kuil dan juga pihak pemaju yang telah memakan hampir 20 tahun namun tidak selesai-selesai lagi

Dan jujurnya saya rasa, ke semua pihak yang terlibat termasuklah pemaju harus dipanggil dan disiasat sebelum benda ni jadi lebih merebak dan tidak terkawal.

Sekian.
.
UPDATED:

Rupa-rupanya kerajaan Selangor dibawah kerajaan BN pada tahun 2001 pernah mengeluarkan sebuah surat kelulusan pengekalan tapak kuil tersebut berdasarkan sebuah mesyuarat exco pada 08.08.2001.

Malah pada tahun 1993 sebuah surat daripada Timbalan menteri sumber manusia (Tan Sri M. Mahalingam), juga pernah dikeluarkan daripada pejabat beliau yang telah berpendapat bahawa pihak kuil berhak untuk menduduki tapak yang diduduki oleh kuil tanpa sebarang gangguan berdasarkan perjanjian yang telah dimeterai oleh pemaju (SIME UEP) di mana pemaju telah bersetuju dengan syarat yang telah dikenakan oleh Majlis Mesyuarat EXCO Selangor pada tahun 1987 yang berbunyi,

“Pemaju dikehendaki memperuntukkan kawasan bagi maksud Sekolah Rendah Jenis Kebangsaan (Tamil) seluas kira-kira 5 ekar dan tapak untuk Kuil Sri Maha Mariamman seluas kira-kira 1 ekar di tempat yang sedia ada.”

Rujukan:

1. The Truth and Lies about Sri Maha Mariamman Temple, Hicom – Malaysia Hindu Sangam
http://www.malaysiahindusangam.org/…/the-truth-and-lies-ab…/

2. Mariamman temple in Subang Jaya finds new permanent home
https://www.malaymail.com/…/mariamman-temple-in-subang-jaya…

3. Tussle over Hindu temple, S’gor gov’t urged to step in
https://www.malaysiakini.com/news/384199

4. Objection to Seafield temple demolition not valid, says Selangor exco
https://www.malaymail.com/…/objection-to-seafield-temple-de…

5. Press Statement – Seafield Sri Maha Mariamman Temple, USJ 25, Puchong – Azmin Ali
http://azminali.com/press-statement-seafield-sri-maha-mari…/

6. S’gor MB confirms freeze on eviction plan for Seafield temple
https://www.malaysiakini.com/news/384722

7. Seafield temple issue: Abusive speeches won’t help, says MP
https://www.freemalaysiatoday.com/…/seafield-temple-issue-…/

8. MPs want dialogue over fate of century-old temple
https://www.freemalaysiatoday.com/…/mps-want-dialogue-over…/

9. Minister urges calm over temple demolition in Subang Jaya
https://www.malaymail.com/…/minister-urges-calm-over-temple…

10. Pindah kuil ikut penghakiman persetujuan – Ganabatirau
https://selangortv.my/pindah-kuil-ikut-penghakiman-persetu…/

11. Seafield temple relocation postponed to after Deepavali following standoff with protesters
https://www.edgeprop.my/…/seafield-temple-relocation-postpo…

12. Tense Seafield Hindu temple standoff defused with relocation postponed to after Deepavali
https://www.thestar.com.my/…/tense-seafield-hindu-temple-s…/

13. Seafield temple demolition postponed again, following fresh protests
https://www.malaysiakini.com/news/448990

14. Kuil dipindah atas arahan mahkamah
http://www.sinarharian.com.my/…/kuil-dipindah-atas-arahan-m…

15. Bantah pindah kuil, laluan sesak
http://www.sinarharian.com.my/…/bantah-pindah-kuil-laluan-s…

16. Kuil Seafield Sri Maha Mariamman dipindah atas arahan mahkamah – Exco Selangor
http://www.astroawani.com/…/kuil-seafield-sri-maha-mariamma…

17. Kumpulan tolak pemindahan kuil rancang tunjuk perasaan di Parlimen
https://www.freemalaysiatoday.com/…/kumpulan-tolak-peminda…/

18. We don’t own the land, govt tells group opposed to temple relocation
https://www.freemalaysiatoday.com/…/we-dont-own-the-land-g…/

19. Respect the law and allow relocation, developer urges temple management
https://www.nst.com.my/…/respect-law-and-allow-relocation-d…

20. Seafield temple devotees take complaint to PM in protest at Parliament
https://www.freemalaysiatoday.com/…/seafield-temple-devote…/

21. Demo pertahan kuil 100 tahun di parlimen hari ini
https://www.malaysiakini.com/news/452765

22. Hindu Sangam: Handling of Seafield temple relocation good model to follow
https://www.freemalaysiatoday.com/…/hindu-sangam-handling-…/

23. Sami dakwa dilarang masuk parlimen kerana berpakaian Hindu
https://www.malaysiakini.com/news/453097

24. We didn’t agree to postpone temple relocation, says developer
https://www.freemalaysiatoday.com/…/we-didnt-agree-to-post…/

25. Violence erupts over relocation of Seafield temple
https://www.thestar.com.my/…/riot-breaks-out-over-relocati…/

26. Violence as devotees scuffle over relocation of Seafield temple
https://www.malaysiakini.com/news/453399

27. Violent scuffle erupts over relocation of Seafield temple
https://www.freemalaysiatoday.com/…/violent-protest-erupts…/

28. Hicom Maha Mariamman Temple, 22 November
https://www.facebook.com/photo.php?fbid=1438665266266262&set=a.1407654886033967&type=3

29. Devotees are beginning to gather to safeguard Seafield Maha Mariamman temple upon strong rumours of attempt by the Developer to demolish the temple anytime between 4pm till 9am. 25.11.2018 @ 10.20pm.
https://goo.gl/FYcXd7


Mexico – Tempat Perlindungan Karya Perubatan Islam

Selepas Raja Ferdinand II dari Aragon dan Ratu Isabella berjaya menewaskan kerajaan Islam terakhir di Andalusia iaitu Granada pada tahun 1492, ia menandakan berakhirnya penguasaan umat Islam di Sepanyol. Semasa era baginda juga menyaksikan bermulanya era penjelajahan di mana negara-negara Eropah berlumba-lumba mencari laluan perdagangan ke Timur termasuk Dunia Baru. Tetapi Dunia Baru atau lebih tepat Mexico juga merupakan tempat di mana ilmu-ilmu yang dikarang ilmuan Islam terselamat dan menjadi asas kepada pengajian bagi para pelajar di sana semasa penjajahan Sepanyol.

Semua sedia maklum disiplin-disiplin ilmu membabitkan negara-negara Eropah ketika itu tidaklah sehebat disiplin ilmu yang diajar semasa Era Keemasan Islam. Ini kerana disiplin-disiplin ilmu mereka banyak dicampuri dengan pelbagai unsur karut dan ini diakui sendiri oleh ramai penjelajah ketika itu dari Christopher Columbus hinggalah Hernan Cortes. Selepas berjaya menewaskan kerajaan Aztec dan perlahan-lahan membina asas penjajahan Sepanyol di Mexico, beliau mula mempelajari ilmu perubatan. Cortes sedar sekiranya Madrid mahu bertahan di Dunia Baru, mereka perlu mempunyai perkhidmatan kesihatan yang bagus. Ini kerana jika dibandingkan tahap perkhidmatan kesihatan di Eropah Utara, tahap perkhidmatan kesihatan mereka amat mengecewakan.

Dan tidaklah mengejutkan bagi mana-mana doktor yang ditugaskan ke Dunia Baru, salah satu bahan bacaan wajib mereka ialah buku karya Ibnu Sina atau Avicenna. Dan sesetengah buku pakar perubatan Islam ini menjadi asas kepada buku mereka. Contohnya Francisco Bravo, seorang doktor yang pernah menuntut di Universiti Alcala de Henares dan Osuna menulis buku pertamanya bertajuk Opera medicinalia.

Selain Ibnu Sina, Bravo turut menyatakan pengaruh ilmuan lain seperti Galen, Al-Razi (Rhazes), Hippocrates dan Valles. Kebanyakan karya Galen, Ibnu Sina dan Al-Razi merupakan bahan bacaan wajib para doktor dan ia sentiasa diterbitkan dari semasa ke semasa. Walaupun Bravo tidak menyatakan mana karya Ibnu Sina yang digunakan sebagai inspirasi, kebanyakan teori dan cara rawatan diambil dari buku Kanun Perubatan (al-Qanun fi al-Tibb). Dan pada abad ke-16, ia merupakan bahan rujukan penting di sekolah-sekolah perubatan Sepanyol seiring dengan karya Galen dan Hippocrates.

Selain Opera medicinalia, ada sebuah buku yang diterbitkan di Venice pada tahun 1523. Buku bertajuk Praesens maximus codex est totius scientiae medicine principis Alboali Abinsene sebenarnya karya terjemahan Kanun Perubatan dalam Bahasa Latin di mana setiap komentar dan interpretasi diselia oleh pakar-pakar perubatan terkemuka dari Itali ketika itu. Buku ini merupakan bahan rujukan penting di semua pusat perubatan Sepanyol dan turut dijadikan sebagai panduan menanda kertas peperiksaan perubatan di Alcala de Henares.

Selepas Sepanyol menubuhkan Royal and Pontifical University di Mexico pada tahun 1553, ada dua buku yang menjadi bahan rujukan para pelajar perubatan terutama selepas fakulti perubatan universiti itu dibuka pada tahun 1582. Dua buku berkenaan ialah Epitome of Avicenna (Miguel Capella) dan Prima primi canonis Avicena section (Miguel Jeronimo de Ledesma).

Buku pertama Capella itu berkisar tentang terjemahan dan komentar karya Ibnu Sina itu merupakan antara karya yang mendapat sambutan ramai. Selain kedua-dua buku berkenaan, para doktor di Mexico turut menggunakan Liber canonis de medicines cordialibus et cantica, sebuah karya terjemahan Kanun Perubatan Ibnu Sina. Karya tersebut diterjemah dan diterbitkan oleh Joan Hervagios pada tahun 1560 dan menjadi rujukan pengamal perubatan pada abad ke-16.

Sedikit mengecewakan di mana sesetengah penulis enggan mendedahkan karya-karya Ibnu Sina sebagai sumber utama atau inspirasi kepada karya mereka. Tetapi bila kita melihat sentimen pada abad berkenaan, kita memahami mengapa mereka berbuat demikian. Ini kerana pada ketika itu, kerajaan Sepanyol melancarkan kempen membersihkan semua elemen Islam dan Arab dari Sepanyol termasuk dari segi disiplin ilmu dan teknologi. Justeru, tidaklah mengejutkan mengapa mereka tidak menyatakan atau disebut sekadar sepintas lalu. Juan de Cardenas misalnya yang menulis buku Primera parte de los problemas y secretos maravillosos de las Indias tidak menyatakan sumber utamanya tetapi mendedahkan sumber inspirasinya ialah Ibnu Sina.

Apa yang dilakukan oleh kerajaan Sepanyol di tanah besar Sepanyol dianggap sesuatu yang menyedihkan tetapi di Dunia Baru terutama Mexico, ia sebenarnya satu perkara yang amat membantu mereka. Bagi para pelajar yang mahu mempelajari anatomi tubuh manusia, mereka merujuk karya Agustin Farfan Tractado Brebe de Medicina yang diterbitkan pada tahun 1592. Kajian anatomi menggunakan karya Ibnu Sina, teori berdasarkan teori-teori Galen dan nota-nota tambahan berdasarkan komentar Al-Razi. Selain itu, mereka turut menggunakan batu bezoar bagi merawat pelbagai jenis keracunan di Mexico. Malah, sesetengah cara rawatan seperti pelecuhan, bekam dan plaster banyak dijumpai dalam buku Summa perfectionis yang dihasilkan oleh Geber (Jabir ibnu Hayyan). Karya Jabir bukan saja dikenali oleh Ibnu Sina tetapi juga menjadi bahan rujukan di Mexico.

Selain kempen oleh Ferdinand Aragon, karya-karya para ilmuan Islam juga terdedah kepada ancaman kempen Holy Inquisition yang digerakkan oleh gereja-gereja Roman Katolik di Eropah. Mereka melihat sebarang bentuk karya yang bertentangan dengan ajaran gereja harus dihapuskan dan ini termasuk semua karya ilmuan Islam yang menjadi bahan rujukan para cendekiawan Eropah. Misalnya pada tahun 1576, seorang penjual buku Sepanyol bernama Alonso Losa berjaya membawa keluar buku terjemahan karya Yuhanna ibnu Masawaiyh yang bertajuk Exposición sobre las preparaciones de Mesue hasil terjemahan Antonio de Aguilera yang diterbitkan pada tahun 1569.

Nama Yuhanna turut diselitkan bersama dalam buku Juan de Barrios, erdadera medicina, cirugía y astrología yang diterbitkan pada tahun 1607. Sementara pada tahun 1648, seorang pakar anatomi dari Royal and Pontifical University bernama Juan de Correa menulis sebuah buku bertajuk Tratado de la qualidad manifiesta, que el mercurio tiene. Menerusi buku ini, de Correa menulis tentang kehidupan para pelombong yang melombong dan bagaimana mereka mengalami keracunan sulfur. Buku yang dihasilkan de Correa ini menggunakan karya Ibnu Sina dan Jabir ibnu Hayyan.

Pengaruh perubatan Islam pada buku Verdadera Medicina, Astrología y Cirugía (1606) oleh Juan de Barrios:

SUMBER

Neri-Vela, Rolando. Muslim Heritage. Avicenna’s Medical Thinking in Colonial Mexico. http://www.muslimheritage.com/article/avicenna’s-medical-thinking-colonial-mexico


Istana Bergerak Kesultanan Melaka

Hari ini genap 510 tahun kejatuhan Kesultanan Melayu Melaka. Pada 15 Ogos 1511, ianya tumbang ke tangan Portugis yang pada mulanya hadir dengan niat untuk berdagang. Tiada syak lagi bahawa Portugis mempunyai maklumat awal tentang apa yang berlaku di Melaka kerana tarikh serangan yang dipilih sememangnya amat strategik.

Selain dari ketiadaan Hang Tuah dan armada Melaka, penduduk Melaka sekitar Julai 1511 dalam ‘mood’ persiapan untuk berpesta. Pesta yang dimaksudkan adalah Istiadat Perkahwinan Diraja antara Sultan Pahang ke-4 iaitu Sultan Mansur Shah I (r. 1497-1519) dengan puteri Sultan Mahmud Shah.

Walaupun peristiwa perkahwinan di Melaka ini tidak diriwayatkan dalam Sulalatus Salatin (Sejarah Melayu), dari rekod salasilah, puteri Sultan Melaka ini adalah hasil perkahwinan Sultan Mahmud Shah dengan Puteri Unang Kening, puteri sulung Raja Kelantan iaitu Sultan Mansur Shah ibni al-Marhum Sultan Iskandar Shah. Tidak dapat dipastikan nama puteri Sultan Melaka tersebut. Apa yang diketahui, baginda adalah saudara seibu sebapa dengan Sultan Perak Pertama iaitu Sultan Muzaffar Riayat Shah I ibni al-Marhum Sultan Mahmud Shah (r. 1528-1549). Catatan Bustan al-Salatin ada memberikan nama puteri Melaka tersebut iaitu Raja Dewi. Akan tetapi menurut Bustan al-Salatin puteri Raja Dewi ini dinikahkan dengan Raja Jenal iaitu putera Sultan Pahang bernama Sultan Abdul-Jamal (Abdul Jamil Shah?)

Menurut Richard James Wilkinson (1932), Perkahwinan Diraja Melaka – Pahang ini penting kerana ianya berjaya menjalin semula pertalian antara kedua-dua negeri yang retak akibat persengketaan yang berlaku sebelum itu. Menurut Wilkinson juga, Sultan Melaka ketika itu mempunyai sumber kewangan yang banyak hasil dari rampasan harta Bendahara Seri Maharaja Tun Mutahir yang dihukum bunuh sekitar 1510.

Istiadat Perkahwinan Diraja dimulakan dengan Istiadat Meletak Kerja sekitar Jun 1511 di mana sebahagian rakyat jelata bersama tenaga kerja Istana berkumpul dan bersedia untuk melaksanakan segala persiapan bagi upacara menyambut pengantin lelaki yang bakal diadakan. Istiadat ini dirancang untuk dijalankan secara besar-besaran di mana terdapat rekod Portugis yang menceritakan kekaguman mereka tentang persiapan dan terutamanya keindahan kenaikan Diraja bersalut emas yang disediakan bagi perarakan ketibaan pengantin lelaki. Malangnya, usaha gotong-royong ini terhenti apabila Portugis mula membedil Melaka pada pertengahan Julai 1511.

Terdapat kekeliruan yang menghasilkan andaian bahawa kenaikan Diraja tersebut adalah sebesar Istana Melaka iaitu Istana Mahligai Hawa Nafsu. Ada juga yang beranggapan bahawa, seperti fiksyen sains ‘Mortal Engines’, Istana bergerak ini berkeupayaan meredah hutan belantara dan bukit bukau dari Pahang ke Melaka. Kesilapan ini mungkin berpunca dari terjemahan catatan Fernão Lopes de Castanheda (1500-1559) yang menyatakan bahawa setiap satu dari 30 rodanya sebesar sebuah bilik.

Apa yang jelas Fernão Lopes de Castanheda tersebut hanya berumur 11 tahun pada 1511. Menurut Rui Manuel Loureiro (2008) pula, Fernão Lopes de Castanheda tidak pernah ke Melaka, dan hanya berpandukan cerita-cerita dari laskar Portugis Melaka semasa beliau di India. Dengan itu mungkin maklumat yang diterimanya silap. Juga terdapat kemungkinan teks asal beliau gagal dialih-bahasa dengan sebaiknya oleh pengkaji sejarah.

Jika dikaji, sumber asal tentang kewujudan kenaikan Diraja ini adalah berdasarkan catatan ketua armada Portugis iaitu Alfonso de Albuquerque dalam Comentários de Afonso de Albuquerque (The commentaries of Afonso Dalboquerque). Saya petik terjemahan Inggeris catatan tersebut:-

“Here was burnt a wooden house, of very large size and very well built with joiners’ work, about thirty palms breadth solid timber, all inlaid with gold, built up on thirty wheels, every one of which was as large as a hogshead, and it had a spire, which was the finishing-point of the building, of great height, covered with silken flags, and the whole of it hung with very rich silken stuffs, for it had been prepared for the reception of the king of Pão (Pahang) and his bride, the daughter of the king of Malacca, who were to make their entry through the city with great blowings of trumpets and festivities ; and in the houses of the king, and the other houses round about, which were burned, there was consumed by fire a great store of merchandise and other things of great price, which the king had in his palace.”

Jadi menurut catatan Alfonso de Albuquerque sendiri (yang disusun oleh anaknya, Afonso Bras de Albuquerque), saiz lebar struktur kenaikan Diraja tersebut adalah 30 “palm” dan ianya mempunyai 30 roda setiap satu sebesar “hogshead”. Unit kiraan “Palm” iaitu “palmo de craveira” adalah jarak antara ibu jari ke jari kelingking iaitu 9 inci. Jadi lebarnya 270 inci (30 x 9in) iaitu 22 kaki 6 inci.

Manakala “hogshead” adalah unit kiraan lama Portugis iaitu saiz tong khamar (barril de vinho / wine barrel) 52 gelen yang mempunyai diameter 28 inci. Secara logik ianya tidak mungkin bersaiz bilik kerana sesebuah bilik berbeza-beza dimensi dan tidak universal untuk dijadikan piawai ukuran. Jadi seperti yang pernah digambarkan Pieter Van Der Aa (1706), kemungkinan besar saiz kenaikan Diraja tersebut adalah seluas sebuah rumah teres moden kini iaitu lebih kurang 23 kaki x 90 kaki.

Dari deskripsi yang diberi Alfonso de Albuquerque, kita ketahui bahawa kenaikan Diraja tersebut dihiasi dengan pelbagai jenis panji sutera yang berwarna-warni. Jika kita rujuk kepada arkib Jabatan Adat Istiadat Negara Brunei Darussalam tentang kenaikan Diraja yang pernah digunakan Kesultanan Brunei, mungkin kita dapat menggambarkan jenis-jenis panji, struktur mahligai, dan alat kebesaran yang disusun diatas struktur kenaikan Diraja Melaka tersebut. Alat perhiasan Diraja Brunei samada bagi kenaikan darat mahupun kenaikan laut terbahagi kepada dua jenis.

Pertama adalah hiasan menengah (di bahagian tengah) yang terdiri dari Tunggul Charok, Sandaran, Ula-Ula Besar dan Sumbu Layang, Payong Haram, Payong Ubor-Ubor Tiga Tingkat, Cogan Ugama, Cogan Istiadat (Cogan Diraja), Mahligai, Payong Tinggi, Alam Bernaga (Alam Besar), Pisang-Pisang, dan Tunggul Buritan. Kedua, hiasan di bahagian sisi kenaikan yang terdiri dari Payong Ubor-Ubor, Ambal, Tunggul Kawan, Dadap (yang diatur menurut susunan warna yang bermula dari warna kuning hingga ke warna merah-jambu), Rawai Lidah, dan Sapu-Sapu Ayeng.

Kedua-dua jenis perhiasan Diraja ini adalah alat utama yang dipasang sebelum diadakan majlis-majlis yang beristiadat seperti Istiadat Berpuspa, Istiadat Perkahwinan Diraja, Istiadat Bertindik dan Berkhatan Diraja, Istiadat Mengarak Wazir, dan mana-mana jua istiadat yang disifatkan penting. Sebahagian dari alat-alat perhiasan Diraja ini juga diatur di sepanjang jalan yang menuju ke Istana atau di mana jua tempat mengadakan majlis-majlis beristiadat.

Jadi bukan sekadar hiasan, panji-panji sutera yang disaksikan Alfonso de Albuquerque sejurus kejatuhan Kesultanan Melaka ini adalah sebahagian dari alat kelengkapan dan perhiasan khusus yang melambangkan kebesaran dan kekuasaan institusi Kesultanan Melaka itu sendiri. Malang sekali semuanya itu telah musnah, termasuklah segala khazanah ilmu, naskhah buku-buku, peta-peta, perutusan-perutusan, tulisan di daun-daun lontar dan sebagainya yang turut dijilat api bersama hadiah-hadiah diplomatik dan artifak-artifak sejarah peradaban Melayu yang disimpan di Istana Melaka.

RUJUKAN:

Alat-Alat Perhiasan Diraja. Jabatan Adat Istiasat Negara. Jabatan Perdana Menteri. Brunei Darussalam. Diekstrak dari: http://www.adat-istiadat.gov.bn/SitePages/Alat-Alat%20Perhiasan%20Diraja.aspx

Di Manakah Hang Tuah Ketika Melaka Diserang Portugis? Historybuff. 15.11.2019. Diekstrak dari https://yusrinfaidz.blogspot.com/2019/11/di-manakah-hang-tuah-ketika-melaka.html

Fernão Lopes de Castanheda, 1551. História do descobrimento e conquista da India pelos portugueses (History of the Discovery and Conquest of India by the Portuguese).

Pieter Van der Aa, 1706-1708. Naaukeurige versameling der gedenk-waardigste zee en land-reysen na Oost en West-Indiën. Leyden.

Richard James Wilkinson, 1932. The Early Sultans of Pahang. Journal of the Malayan Branch of the Royal Asiatic Society. Vol. 10, No. 1 (113) (Jan. 1932). pp 45-54.

Rui Manuel Loureiro, 2008. Historical Notes On The Portuguese Fortress In Malacca (1511-1641). Revista de Cultura Vol 28, 2008, pp. 78-96.
Walter de Gray Birch, 1875. The Commentaries of the Great Afonso Dalboquerque, Second Viceroy of India.


Sumpahan Wanita Berpakaian Merah Dalam Kebudayaan Cina

Anggun, cantik, menawan. Itulah perkataan yang timbul di fikiran apabila kita melihat kata-kata wanita berpakaian merah. Biasanya warna merah itu akan menonjolkan sifat-sifat seseorang wanita.

Namun begitu, wanita berpakaian merah itu juga ada membawa konotasi negatif yang cukup menyedihkan dan menakutkan pada masa sama, khususnya dalam kebudayaan Cina dahulu kala.

Warna-warna dalam kehidupan seharian mempunyai tempatnya dalam kebudayaan Cina dahulu kala. Sebagai contoh, pakaian berwarna ceria seperti merah dan kuning adalah sesuai sekali digunakan semasa perayaan. Tetapi bagi mereka yang memakai pakaian hitam pula pada masa perayaan dipandang sebagai kurang ajar kerana hitam dikaitkan dengan berkabung.

Bagi upacara kematian pula, si mati biasanya dipakaikan dengan pakaian berwarna gelap seperti hitam atau biru tua.

Tetapi, adakalanya si mati dipakaikan dengan baju berwarna merah, khususnya wanita. Sekiranya anda ditemukan dengan pengebumian Cina di mana si mati seorang wanita yang dipakaikan pakaian merah, apa yang anda lihat adalah pengebumian penuh kebencian.

Kehidupan kita ini penuh dengan pancaroba. Ada kalanya, seseorang akan dianiaya dengan cukup hebat dan tidak akan berpeluang mendapat keadilan di dunia ini. Penganiyaan yang hebat ini menyebabkan seseorang itu mati, sama ada di tangan si penganiaya atau di tangan sendiri.

Apabila keluarga si mati itu berhadapan dengan situasi sedemikian sehinggakan perasaan benci itu meluap-luap tanpa batas serta berpandangan bahawa mereka tidak akan mendapatkan keadilan di dunia ini, maka ada antara mereka akan mengambil langkah drastik dengan mengenakan sumpahan ini yang penuh dengan kebencian.

Si mati akan dipakaikan dengan pakaian berwarna merah darah untuk pengebumiannya. Lambang warna merah darah itu sendiri adalah lambang kemarahan dan kebencian. Lambang merah darah itu dilihatkan akan membangkitkan roh si mati untuk menjadi hantu yang akan membalas dendam kematiannya sendiri dengan menghantui si pembunuh atau orang yang menyebabkan dirinya membunuh diri.

Amat menyedihkan adalah dalam sumpahan oleh waris si mati ini adalah roh si mati itu sendiri tidak akan menemui keamanan dan akan terus wujud sebagai hantu yang penuh dengan kebencian untuk selama-lamanya. Penuh. Dengan. Kebencian.

Pernahkah pengebumian sedemikian diadakan sebelum ini.

Ya.

Antara 1993 sehingga 1998, pengebumian sedemikian pernah dibuat sekali di bandar Sibu, Sarawak dan pengebumian itu dilaporkan oleh surat khabar Borneo Post. Seorang wanita telah dikebumikan dengan dipakaikan pakaian merah oleh ibu bapanya.

Apabila disiasat oleh akhbar, wanita itu didapati telah membunuh diri kerana telah dikecewakan oleh teman lelakinya. Setelah bersekedudukan dengan lelaki itu untuk beberapa tahun, lelaki itu telah meninggalkannya untuk berkahwin dengan seorang wanita lain walaupun telah berjanji untuk berkahwin dengannya.

Sepanjang mereka bersekedudukan, dia telah menyara kehidupan lelaki itu walaupun dia sekadar bekerja sebagai pencuci pinggan di sebuah kedai kopi. Lebih menyayat hati, dia telah menggugurkan kandungannya sebanyak 2 atau 3 kali.

Tidak dapat menahan rasa kecewa, dia telah bertindak terjun masuk ke Sungai Rajang. Di sini, saya tidak ingat sama ada dia terjun dari feri atau terjun dari jambatan Sungai Rajang di sebelah laluan Jalan Lanang. Mayatnya hanya dijumpai sehari dua selepas terjun membunuh diri.

Lelaki tersebut bukan sahaja tidak mahu bertanggungjawab malahan tidak mahu mengaku apa yang dia telah lakukan. Sebaliknya menganggap bahawa ‘masalahnya’ telah ‘selesai’ dengan sendirinya. Ini memaksa ibu bapa si mati mengambil langkah tersebut.

Laporan Borneo Post berhenti setakat itu sahaja. Kalau ada, mungkin saya terlepas pandang. Saya pun tidak sanggup tahu apakah sumpahan tersebut berjaya.

Apapun, bukanlah untuk kita mengadili niat mahupun kesan yang akan berlaku kepada seseorang akibat sumpahan yang dibuat. Jika benar seseorang itu teraniaya, maka akan termakbullah doa orang teraniaya. Dan sekiranya pun anda tidak mempercayainya, sekurang-kurangnya, hormatilah apa yang orang tersebut percaya. Mana tahu, anda pula yang termakan sumpahan itu…


Apakah Itu Adat?

Adat adalah aneka KELAZIMAN dalam sesebuah negeri berdasarkan kepada keadaan dan situasi sesuatu masyarakat itu. Ringkasnya, adat adalah peraturan hidup sehari-hari. Ia merupakan gagasan kebudayaan yang terdiri daripada nilai-nilai kebudayaan, norma, kebiasaan, kelembagaan dan hukum adat yang lazim dilakukan di sesuatu daerah. Secara umumnya, kelaziman atau kebiasaan sesuatu perkara yang dilakukan itu telah bersebati dalam kehidupan sesuatu masyarakat; dari suatu negara, kebudayaan, waktu atau AGAMA yang sama. Adat dapat diteruskan dengan adanya informasi yang disampaikan dari generasi ke generasi, baik secara bertulis ataupun lisan.

Adat resam atau adat istiadat yang diterima oleh sesuatu bangsa merupakan CETUSAN PERATURAN & PANDUAN di mana ia adalah satu garis penentu sesuatu hukum yang dilaksanakan oleh masyarakat tersebut. Sesebuah masyarakat menjalani kehidupan berdasarkan amalan nenek moyang mereka sebagai menyempurnakan atau melaksanakannya sebagai satu peraturan. Peraturan ini menjadi amalan dan kebiasaan, menjadi sifat dan tabiat manusia semulajadi di mana lama-kelamaan telah menjadi satu kemestian yang diikuti secara turun-temurun bagi mengekalkan tradisi sesuatu kaum itu.

Menurut Jalaluddin Tunsam (seorang yang berkebangsaan Arab yang tinggal di Aceh dalam tulisannya pada tahun 1660). “Adat” berasal dari bahasa Arab عادات, bentuk jamak dari عادَة (adah), yang berarti “cara”, “kebiasaan”.

Istilah adat itu sendiri memberi pengertian yang agak meluas dan dalam situasi yang tidak begitu terbatas. Boleh dikatakan setiap suku bangsa mempunyai adat dengan pengertian masing-masing. Justeru, BAGI MEMAHAMI MAKSUD ADAT SESUATU SUKU BANGSA ITU KITA HARUS MENGGUNAKAN ATAU MEMAHAMI BUDAYA DAN FALSAFAH HIDUP MEREKA.

Ramai sarjana juga telah membuat pelbagai penafsiran bagi istilah adat. SETIAP MASYARAKAT YANG MENGAMALKAN ADAT RESAM ADALAH MASYARAKAT YANG HIDUP BERTATACARA. Ini memperlihat kehidupan mereka BERLANDASKAN NORMA-NORMA KEHIDUPAN POSITIF YANG PERLU DIPATUHI. Adat resam, adat istiadat dalam setiap suku bangsa itu semestinya terdapat perbezaan dan berlainan dari cara perlaksanaan dan pemakaiannya. Namun, apa juga penafsiran dan perbezaan adat dalam sesebuah masyarakat itu, TUJUANNYA ADALAH SERUPA, IAITU UNTUK MEMBENTUK SUATU MASYARAKAT YANG MAJU, DINAMIK DAN PROGRESIF, KERANA ADAT DAPAT MENCERMINKAN JIWA SUATU MASYARAKAT ATAU BANGSA DAN MERUPAKAN KEPERIBADIAN DARI SUATU MASYARAKAT ATAU BANGSA.

sumber : http://www.heritage.gov.my/…/…/adat-a-budaya/pengenalan-adat

(Sekadar komen : Saya tak dapat berbuat apa-apa jika Tuan-Puan masih mahu bertanggapan negatif tentang adat & budaya Melayu.

“Wahai manusia sesungguhnya Kami jadikan kamu lelaki dan perempuan dan Kami jadikan kamu BERBANGSA-BANGSA dan berpuak-puak SUPAYA KAMU KENAL-MENGENAL (ANTARA SATU SAMA LAIN). Sesungguhnya sebaik-baik kamu di sisi Allah ialah yang paling bertakwa di antara kamu.” (Al-Hujurat, ayat 13)

Bukan maksud saya melarang amalan Sunnah (yang kamu gembar-gemburkan). Tapi jangan dibuang adat dan budaya Melayu yang dulu, selagi ia tidak bertentangan dengan syarak Islam.

“Wahai manusia! Sesungguhnya tuhan kamu sama, bapa kamu sama (Adam). Ketahuilah! Tiada kelebihan orang arab ke atas ‘ajam (yang bukan arab), atau ‘ajam ke atas arab, atau yang berkulit merah ke atas yang berkulit hitam, atau yang berkulit hitam ke atas yang berkulit merah melainkan ketakwaan” (Riwayat Ahmad dan al-Baihaqi, dinilai hasan oleh al-Albani).

Adat itu & adat ini jelas bertentang dengan syarak ? Anda dah belajar apa yang tersurat dan tersirat di sebalik adat & budaya tersebut ?

“Belajar untuk apa, dah terang ia sesat.”

Belajar bukan bermaksud amal. Belajar, bila dah faham, barulah tetapkan keputusan untuk amal atau buang.)


Fakta Yang Tidak Diketahui Berkenaan RMS Carpathia

1. KAPTEN ARTHUR HENRY ROSTRON

Anak jati Bank Cottage, Sharples, Lancashire ini mungkin tidak dikenali pada April 1912 tetapi selepas berjaya menyelamatkan penumpang-penumpang Titanic selepas kapal malang itu tenggelam, Kapten Arthur Henry Rostron dan krew RMS Carpathia mendapat penghormatan bukan saja dari penumpang seperti Margaret Brown tetapi juga dari Raja George V dan Presiden William Howard Taft. Sudah mula berjinak-jinak dengan laut sejak berusia 17 tahun, beliau menyertai Sekolah Kadet Kapal HMS Conway dan selepas dua tahun, melakukan kerja perantis di kapal Cedric the Saxon dan dua kapal layar, Red Gauntlet dan Camphill.

Selepas beberapa lama, Rostron menyertai syarikat Cunard Line pada tahun 1895 dan mula berkhidmat sebagai pegawai keempat di RMS Umbria. Pada tahun 1899, beliau berkahwin dengan kekasih hatinya, Ethel Minnie Stohert, anak kepada seorang pemilik syarikat kimia di sebuah gereja di Atherton. Untuk tahun-tahun berikutnya, beliau berkhidmat di beberapa kapal Cunard seperti Servia, Cherbourg dan Saxonia dan mendapat kenaikan pangkat kepada pangkat pegawai pertama sebelum dilantik sebagai kapten Brescia. Semasa Perang Rusia-Jepun tercetus, Rostron kembali berkhidmat bersama Tentera Laut Diraja (Royal Navy) sebelum menyertai semula Cunard. Di sini, pada mulanya beliau berkhidmat sebagai pegawai pertama RMS Lusitania tetapi dipindahkan dan dilantik sebagai kapal RMS Carpathia.

Tatkala Titanic dalam perjalanan menuju ke New York dari Southampton, Carpathia pula berangkat dari New York menuju ke Fiume, Austria-Hungary (kini Rijeka, Croatia) pada 11 April 1912. Antara orang terkenal yang menaiki kapal tersebut ialah pasangan pelukis Amerika, Colin Campbell Cooper dan isterinya, Emma Lambert Cooper dan penulis teologi, Philip Mauro. Pada malam Titanic tenggelam, operator radio Carpathia Harold Cottam menerima berita kapal malang itu dilanda krisis. Terkejut dengan berita tersebut, Cottam segera berlari ke kabin Rostron dan mengejutkan beliau. Selepas mendengar berita tersebut, Rostron mengarahkan Carpathia berpatah balik menuju ke Titanic dan kelajuannya ditingkatkan. Krew Carpathia segera menyelamatkan penumpang yang terselamat dan memberi mereka minuman panas dan sup untuk memanaskan badan, ruang menunggu sebagai dormitori dan merawat penumpang yang tercedera. Para penumpang Carpathia juga turut membantu mengikut keupayaan mereka. Tindakan pantas Rostron dan krew mendapat pujian ramai, yang melayakkan beliau mendapat Pingat Emas Kongres.

Rostron terus berkhidmat dengan Cunard dan pernah menjadi kapten bagi beberapa kapal Cunard terkenal termasuk RMS Mauritania dan Lusitania. Selepas Perang Dunia Pertama (WWI) tercetus, beliau mengetuai kapal Aulania membawa tentera ke Pertempuran Galipoli di Turki. Selepas tamat perang, Cunard dinaikkan pangkat sebagai kapten dalam Tentera Laut Diraja Simpanan (RNR) dan dijadikan Commander of the Order of the British Empire (CBE) pada tahun 1919. Selepas bersara dari RNR, beliau dianugerahkan gelaran Knight Commander of the Order of the British Empire (KBE) yang membawa gelaran Sir. Rostron menghembuskan nafas terakhir di Cottage Hospital, Chippenham akibat masalah pneumonia dan dikebumikan di Gereja West End Parish.

2. NAGA LAUT

Sesetengah orang mempunyai kepercayaan atau pengalaman pelik berkenaan sesuatu yang bersifat aneh, kadangkala mempengaruhi aspek pekerjaannya. Dalam kes Rostron, beliau tidak segan-silu menyatakan minat terhadap bidang kriptozoologi. Malah semasa berkhidmat sebagai pegawai pertama RMS Campania pada tahun 1907, Rostron mendakwa pernah melihat seekor naga laut dan ia ada dinyatakan dalam memoirnya, “Home from the Sea”. Peristiwa ini berlaku tatkala kapal itu berlayar di luar perairan Ireland.

Bila melihat kapal sedang bertembung dengan satu objek dalam air, Rostron mengarahkan kapal mengelak tetapi apabila mereka semakin menghampirinya, barulah beliau sedar itu sebenarnya raksasa laut. Ketiadaan kamera memaksanya melakar gambaran kasar raksasa berkenaan. Dakwaan berkenaan tidak pernah ditarik balik tetapi itu tidak menghalangnya dari terus mendapat kenaikan pangkat dan penghormatan dari mana-mana pihak pasca-tragedi Titanic. Agaknya jika beliau menceritakan pengalaman tersebut pada masa sekarang, pasti ramai melabelnya gila dan kuat berkhayal. Ini kerana mana-mana juruterbang atau kapten yang berhadapan dengan situasi berkenaan pasti akan dipersoal keupayaan mental mereka.

3. BUKAN KAPAL PERTAMA MENGIRIM MESEJ BANTUAN

Pada tahun 1912, kebanyakan kapal membawa peralatan wayarles tetapi ia hanya digunakan untuk kemudahan penumpang berkomunikasi bila berada di kawasan pesisir pantai dan bukannya sebagai alat kecemasan dan pemanduan kapal. Selepas tragedi Titanic, semua kapal yang berlayar perlu mempunyai keupayaan wayarles dan membawa kapasiti bot penyelamat mencukupi bagi setiap nyawa di atas kapal. Pada tahun 1912, operator yang diberi tugas memantau komunikasi wayarles bukan sebahagian daripada krew kapal. Kebanyakan operator ini bekerja dengan Syarikat Telegraf Wayarles Marconi yang dimiliki pencipta radio, Guglielmo Marconi.

Tidak seperti mitos menggambarkan Titanic kapal pertama yang menggunakan radio untuk menghantar isyarat kecemasan, hakikatnya ia sudah digunakan sejak tahun 1909. Dan pada awalnya, operator radio kapal bermasalah menghantar mesej konvensional CQD. CQ merujuk kepada panggilan am kepada semua stesen radio dan D merujuk kepada kecemasan. Bagaimanapun, mesej ini kadangkala diinterpretasi sebagai Datang Cepat Bahaya (Come Quick Danger)). Apabila mesej tersebut tiada balasan, operator menukar pula kepada panggilan radio SOS baru yang seharusnya merujuk perkataan ‘Save Our Ship’ (Selamatkan Kapal Kami) tetapi mesej ringkas yang berbunyi tiga dot, tiga dash dan tiga dot yang merujuk terus kepada SOS. Operator radio Harold Bride menghantar mesej ini kepada semua kapal selepas tengah malam 15 April 1912 dan Carpathia sampai tiga jam selepas itu.

PERANG DUNIA PERTAMA

Dua tahun selepas tragedi Titanic, dunia dilanda ribut WWI dan seperti biasa, pihak Bersekutu menggunakan kapal-kapal penumpang untuk membawa askar-askar mereka ke perbatasan di Eropah. Dalam kes Carpathia, kapal tersebut digunakan untuk membawa Pasukan Ekspedisi Amerika dan Kanada ke Eropah. Sesetengah daripada perlayarannya dibuat secara konvoi dari New York melalui Halifax menuju ke Liverpool atau Glasgow.

Pada Julai 1918, konvoi kapal berkenaan diserang kapal selam Kaiserliche Marine (Tentera Laut Diraja Jerman), U-55 120 batu di barat Fastnet. 218 penumpang dan krew berjaya menyelamatkan diri menggunakan bot penyelamat. Kapal tersebut tenggelam selepas diserang dengan tiga torpedo: satu mengenai bahagian tepi kapal, torpedo kedua mengenai bilik enjin yang membunuh tiga ahli bomba dan dan dua orang pemepak dan terakhir mengenai bilik persenjataan yang mengakibatkan kemusnahan besar pada Carpathia.

U-55 dilihat cuba menghampiri bot-bot penyelamat tetapi dihalau keluar oleh kapal HMS Snowdrop dengan tembakan senjata api. Selepas U-55 berlalu pergi, barulah Snowdrop dapat menyelamatkan krew dan penumpang Carpathia. Carpathia tenggelam secara rasmi pada pukul 11.00 pagi, sekaligus mengikut jejak langkah kapal-kapal Cunard lain yang menjadi sasaran Kaiserliche Marine. Kapal-kapal yang dimaksudkan ialah Ascania, Ausonia, Dwinsk dan Valentia. Hanya lima kapal Cunard saja yang terselamat dari Perang Dunia Pertama di mana salah satunya ialah RMS Aquitania. Aquitania memegang rekod sebagai kapal penumpang paling panjang perkhidmatannya dalam Cunard sebelum rekod itu dipecahkan oleh kapal Queen Elizabeth 2. Aquitania juga memegang rekod berkhidmat pada WWI dan Perang Dunia Kedua sebagai kapal mengangkut askar.

SUMBER

Cohen, Steven. (2012). History.com. 5 Things You May Not Know About Titanic’s Rescue Ship. https://www.history.com/news/5-things-you-may-not-know-about-titanics-rescue-ship


Turki Keluar Dari Kemelesetan Ekonomi Selepas PRU

Baru-baru ini, ada sesetengah individu mendakwa penganjuran pilihan raya umum yang baru sebagai penyelesaian kepada kemelut politik yang melanda negara ketika ini sebagai membazir dan membuang masa.

Alasannya, jika pilihan raya diadakan sekarang, ia akan memakan kos yang tinggi dan bakal memberi kesan negatif kepada ekonomi negara. Hakikatnya, ada satu negara yang berjaya pulih menjelang pilihan raya dan meneruskan kecemerlangan mereka ke tahun 2020.

Semua sedia maklum, Turki mengalami kemelesetan ekonomi selepas keputusan ekonomi dua suku tahunannya mencatat pengecutan berikutan nilai mata wang lira yang lemah dan ketegangan ekonomi dengan Amerika Syarikat.

Untuk mengelak perkara tersebut berlaku, Ankara mengukuhkan kembali nilai lira selepas kehilangan 30% daripada nilainya pada tahun 2018 dan merancakkan lagi perbelanjaan awam menjelang pilihan raya pihak berkuasa tempatan pada 31 Mac 2019.

Dan hasilnya, Turki berjaya keluar dari kemelesetan ekonomi dengan pertumbuhan sebanyak 1.3% untuk suku tahunan pertama ekonomi 2019. Dari situ, Ankara terus perlahan-lahan menapak mengukuhkan kembali ekonomi mereka.

Untuk tahun ini, Turki mensasarkan untuk menurunkan kadar inflasi kepada satu digit dan pertumbuhan ekonomi antara 3.5 hingga 4%. Ini boleh dicapai menerusi kadar faedah yang rendah dan persekitaran cairan ekonomi yang tinggi.

Menurut laporan syarikat penasihat pelaburan Deniz Yatirim, ekonomi Turki dijangka tumbuh sebanyak 3.5%. Inflasi dijangka berlegar sekitar 9.5% dengan kadar defisit ialah 1.5% daripada KDNK negara itu.

Deniz Yatirim turut menyifatkan Bursa Istanbul sebagai pasaran aset dengan potensi pertumbuhan yang tinggi pada 2020. Dijangkakan Indeks BIST 100 akan mencapai pertumbuhan sebanyak 18% dan mendapat 145,000 mata untuk tahun ini.

Turki turut melaporkan peningkatan nilai pelaburan sepanjang tahun 2019 dan menjangkakan angka tersebut terus meningkat pada tahun ini.

RUJUKAN:

AFP. (2019). Turkey exits recession after election stimulus. https://www.france24.com/en/20190531-turkey-exits-recession-after-election-stimulus?fbclid=IwAR2ghdt9WFimNsjM8iCF4ejUPplkDnuqwepS0vsfCsbM6qBUt9SSwvHJ67Y

Daily Sabah. (2020). 2020 to be a year of economic recovery for Turkey, reports show. https://www.dailysabah.com/economy/2020/02/09/2020-to-be-a-year-of-economic-recovery-for-turkey-reports-show

Kutahya. (2020). Turkey sees 2020 as investment year: Minister. Hurriyet Daily News. https://www.hurriyetdailynews.com/turkey-sees-2020-as-investment-year-minister-152514


Kronologi Empayar Melayu Srivijaya Yang Wajib Diketahui Anak Melayu

1) Srivijaya (Foshi/ Shilifoshi) bermula di sekitar Jaya (Chaiya) di utara semenanjung pada waktu itu dikenali sebagai Banban sekitar abad ke-6 masihi.

2) Ia diasaskan oleh raja raja pelarian dari kerajaan Funan di Indochina akibat serangan Chenla (Siam)

2) Namun pada waktu itu Kedah (Kantoli kemudian Chihtu) dan Patani (Langkasuka) sudah wujud lebih awal di semenanjung menurut rekod Dinasti Liang.

3) Chihtu adalah Kedah dan empayarnya yang merangkumi Langkasuka. Sehingga hari ini orang Cina menyebut Kedah sebagai Chito.

4) Perjalanan ke Chihtu menurut duta Cina, pertama kali akan melalui pesisir yang berlatarbelakangkan gunung ganang wilayah Langkasuka di sekitar Bandon-Ligor. Dari situ mereka melintas sempadan Chihtu di sekitar Sating Phra kemudian tiba di pelabuhan Langkasuka. Dari situ merentas daratan ke Chihtu sebulan perjalanan. Dari pelabuhan Chihtu keluar ke India. Chihtu bersempadan di utara dengan Panpan dan laut, di selatan dengan Holotan (Kalantan) , dan di seberang laut timur Bolola(Brunei?) dan laut barat Bolosa(Barus?).

5) Kemudian Srivijaya menyerap Chihtu berdasarkan rekod daftar utusan ke China.

6) Sekitar abad ke-6 masihi dari semenanjung menurut I-Ching Srivijaya berpindah ke Malayu, akibat serangan Chenla (Siam).

7) Kemudian pada abad ke-7 berlaku fasa ekspedisi Dapunta Hyang Jayanasa pemerintah tempatan Srivijaya di sekitar sumatera selatan berdasarkan prasasti-prasasti di Palembang.

8) Mananga mungkin merujuk kepada lembah negeri kerajaan Malayu. Dapunta Hyang berkemungkinan hanya pembesar utama Srivijaya lebih sebagai seorang ketua dinasti.

9) Dari sumatera selatan Srivijaya dibawah kepimpinan Dapunta Sailendra pula diarahkan menakluk Khaling (Jawa Tengah) berdasarkan bukti prasasti. Keluarga Sailendra berkembang di Jawa Tengah.

10) Pada abad ke-8 Chenla kemudian menyerang utara semenanjung, dan keluarga Sailendra di Jawa bertindak balas kemudian mengalahkan Siam dan menakluk sehingga ke Ligor.

11) Kejayaan ini diabadikan pada Inskripsi Ligor maka keluarga Sailendra mula diiktiraf menjadi maharaja seluruh Srivijaya merentang dari Jawa ke Segenting Kra.

12) Pada abad ke-9 keluarga Sailendra diketuai Maharaja Balaputra diusir dari Jawa oleh kerabatnya dari Dinasti Sanjaya kemudian bertapak di Malayu dan Kedah Suarnabhumi (Kadaram-Srivijaya/ Sanfochi). Srivijaya kembali berpusat di sumatera dan semenanjung.

13) Pada abad ke-10 dan ke-11 keluarga Sailendra menjadi kuat dan berpusat di Kedah disamping keluarga dinasti Mauli di Malayu. Hubungan erat dengan Pala, Chola dan Song.

14) Maharaja Chulamani, Maravijaya, Sangrama, Samara dan Sri Maharaja memerintah Srivijaya dari Kedah pada masa gangguan Chola sehingga 1100-an.

15) Sehingga 1200-an pertukaran polisi perdagangan Song menyebabkan kejatuhan Srivijaya dan mendorong kebangkitan dinasti Mauli di Malayu sekitar 1180-an, kebangkitan dinasti Dharmaraja di Ligor sekitar 1230-an dan kebangkitan Singasari 1270-an.

16) Negeri-negeri yang berkerabat dengan dinasti-dinasti pemerintah Srivijaya sekitar 1200-an dari Siam hingga ke Jawa menuntut legitimasinya dalam pelbagai ekspedisi diplomatik dan penaklukan.

17) Sanfochi berakhir sekitar awal 1200 namun namanya masih dituntut oleh pelbagai kerajaan sehingga abad ke-14 dan ke-15 masihi.

18) Pada masa inilah menurut Hikayat Melayu munculnya hegemoni raja raja Melayu dari sumatera selatan yang bangkit membawa pusaka raja raja Srivijaya-Suarnabhumi dan Sailendra.

19) Dari dinasti pecahannya yang memerintah di Palembang kemudian akibat desakan Jawa mereka berpindah ke Bintan kemudian menubuhkan Singapura Lama sekitar 1290-an. Di Bintan raja Melayu mendapat legitimasi memerintah selatan semenanjung daripada kerabat Ligor.

20) Pertikaian dengan Siam dan Jawa membawa kepada kemusnahan Singapura dan perpindahan takhta Melayu ke Melaka pada awal 1400-an.

RUJUKAN:

1) G. Coedes (1968)2) P. Munoz (2006)3) P. Wheatley (2010)4) S.Takashi (2012)


Kyoto Animation: Kesan Dasar Sosialisme Terhadap Studio Anime

Sebagai seorang peminat anime, sudah tentu saya kenal dengan studio animasi ini. Saya boleh katakan, banyak daripada anime kegemaran saya dihasilkan oleh studio ini seperti The Melancholy of Haruhi Suzumiya, K-On, Love, Chuunibyo and Other Delusion dan Koe no Katachi. Setakat ini, anime terbaru mereka, Violet Evergarden tak menghampakan jangkaan saya terhadap hasil kerja mereka. Namun, itu bukanlah cerita utama yang saya nak sampaikan di sini. Studio Kyoto Animation ini sebenarnya adalah antara satu contoh menarik dan menghairankan dalam pelaksanaan dasar sosialis. Studio ini adalah antara syarikat yang menggunapakai dasar sosialis tapi pada masa yang sama, produktiviti mereka ini tinggi (anda boleh lihat pada hasil karya mereka) dan konsisten. Bagi saya yang merupakan seorang libertarian dan pro pasaran, ini agak menghairankan.

Kyoto Animation atau nama pendeknya, KyoAni diasaskan pada tahun 1981 oleh pasangan suami isteri, Hatta Hideaki dan Hatta Yoko. Bermula dengan syarikat kecil, mereka terlibat dengan penghasilan karya anime seperti Inuyasha. Bermula pada tahun 2005, KyoAni mula menghasilkan animasi sendiri seperti Full Metal Panic dan pada tahun 2006, nama KyoAni mula terkenal setelah menganimasikan The Melancholy of Haruhi Suzumiya, karya novel ringan sains fiksyen yang terkenal (bagi mereka yang tak tahu, watak Haruhi inilah yang diharamkan daripada di-cosplay¬-kan menurut Mufti Wilayah kerana Haruhi merupakan Tuhan dalam dunianya). Bermula dengan anime Clannad: After Story (antara anime tersedih setakat ini), mereka mula mempunyai gaya sentuhan dan signature style yang menyebabkan anime mereka mempunyai sentuhan KyoAni-esque.

Jadi, macam mana mereka mampu menghasilkan karya animasi yang cantik dan berkualiti?

DASAR KERJA DAN GAJI

Jepun adalah antara negara kapitalis yang terkenal dengan kadar bunuh diri mereka yang tinggi. Pada tahun 2014, sekitar 70 orang Jepun akan membunuh diri pada setiap hari. Melalui data ini, 57% peratus kes bunuh diri ini berpunca daripada masalah ekonomi seperti pengangguran. Selain itu, Jepun juga terkenal dengan kadar pertumbuhan rakyat yang sedikit dek budaya kerja mereka yang memaksa golongan pekerja untuk melebihkan kepentingan ekonomi berbanding kepentingan keluarga dan diri sendiri. Dalam kata lain, Jepun sedang merosot. Perkara ini dapat dilihat jelas pada pandangan Karl Marx dan F. Engels:

“Melalui persaingan universal, ia telah memaksa semua individu untuk mengerahkan tenaga ke tahap maksima. Ia menghancurkan nilai agama, idealogi, morality, dan sekian sekian,…Ia telah menyebabkan sains menjadi sempit (kerana kerahan industry). Ia merosakkan pertumbuhan dan nilai diri, sehingga tahap menghancurkan hubungan dengan manusia demi hubungan dengan duit.” – Ideologi Jerman,  Marx dan Engel

Pada tahun 2017, Mizuno, animator bagi anime Naruto Shippuden, Bleach dan YuYu Hakusho telah meninggal dunia kerana kerja yang banyak. Pada tahun yang sama, seorang animator daripada studio A-1 telah membunuh diri kerana sebab yang sama. Namun, anda tak mendengar berita ni pada kakitangan KyoAni.

Berlainan dengan studio-studio yang lain, KyoAni melaksanakan dasar kerja tetap dan elaun bagi setiap kerangka anime. Ini menyebabkan pekerja dan animator-animator mereka tidak terbeban dengan tekanan dan mereka bebas berkarya kreatif kerana kerahan tenaga dan gaji yang stabil. Oleh sebab itulah, karya grafik mereka sentiasa konsisten dan berkualiti tinggi. Sebagai contoh, bandingkan anime daripada KyoAni dengan anime daripada studio yang tak mengikut dasar sosialis KyoAni seperti Toei Animation. Bandingkan K-on (2009) dengan episode terbaru One Piece. Anda akan perasan sekalipun anime K-on sudah hampir mencecah 10 tahun, One Piece tetap tak mampu kalahkan K-on dari segi grafik dan ketelitian. Saya pasti, ramai yang perasan One Piece dan Dragon Ball (juga milik Toei) banyak mengguna pakai kerangka lukisan yang sama bagi senario berlawan berbanding senario berlawan oleh KyoAni seperti Beyond the Boundary yang sentiasa berbeza dan tak sama demi ketelitian animasi.

Selain itu, KyoAni juga meletakkan takat umur bagi permohonan kerja. Hanya mereka yang berumur kurang daripada 23 tahun sahaja yang dibenarkan memohon. Alasannya, mereka mahukan pekerja yang mampu dididik dari muda dan juga mempunyai pekerjaan yang stabil demi memenuhi kehendak kehidupan seperti berkahwin dan membina keluarga. Kita semua tahu masalah rakyat Jepun yang tak minat berkeluarga dek tekanan ekonomi dan tindakan KyoAni ini sedikit sebanyak membantu negara Jepun dalam mengurangkan kekusustan masalah ini.

Tindakan KyoAni ini juga mengingatkan saya tentang sejarah sosialisme oleh Robert Owen. Semasa zaman Revolusi Industri Pertama, Owen berasa kesian dengan masyarakat kelas pekerja yang daif dan teruk akibat pengerahan tenaga yang teruk. Golongan wanita dan kanak-kanak berkerja dengan gaji yang sedikit. Kelas proletariat (kelas pekerja) secara amnya perlu bekerja lebih 14 jam sehari. Akibat kawasan tertutup kilang-kilang, para proletariat ini selalu mempunyai masalah kesihatan dan juga kecacatan.

Oleh itu, Owen telah membangunkan sebuah kompleks industri yang dilengkapi dengan kelengkapan yang diperlukan oleh pekerjanya. Owen membenarkan pekerjanya membentuk kedai komuniti sendiri, secara tak langsung membentuk kedai koperasi pertama pada waktu itu, para pekerja hanya boleh bekerja selama 8 jam sehari dan juga kelengkapan dapur bagi pekerja yang berkeluarga. Benda yang sama anda boleh lihat pada dasar kerja KyoAni. Perkara yang sama disebut oleh Marx dan Engel dalam Manifesto Komunis:

“Bila mana segala perbezaan kelas telah dihancurkan, kesemua takat pengeluaran akan ditumpukan pada negara untuk rakyat…Dengan keaadaan ini, kita akan mempunyai pembangunan percuma untuk pembangunan semua.”

Dalam kata lain, setelah segala konflik kelas dan ekonomi ini berakhir, maka manusia akan mempunyai masa dan tenaga untuk pembangunan diri dan kehidupan mereka sebagai masyarakat sejagat akan bermula. Mereka akan mencari erti kehidupan, berkeluarga, berkarya dan sebagainya. Terlebih duit akan menyebabkan kejahatan, terkurang duit pun akan menyebabkan kejahatan. Namun, kalau keperluan duit ini kekal stabil, maka kita akan hidup gembira. Ya, KyoAni bukan syarikat komunis, tapi dasar sosialis mereka berjaya menghasilkan masyarakat yang menghasilkan manusia, bukan robot. Anda sendiri boleh lihat hasil kerja mereka yang bertaraf tinggi.

PRODUKTIVITI DAN MASYARAKAT

Masalah sosialisme ni sentiasa sama sahaja. Produktiviti. Sebagai seorang libertarian, saya berpegang pada prinsip di mana kalau kita terlampau manjakan pekerja, hasil kerja yang kita dapat akan menjadi kurang memuaskan. Tapi, perkara yang sebaliknya berlaku pada KyoAni. Hal ini kerana mereka mempunyai cara tersendiri dalam meningkatkan produktiviti dan pada masa yang sama, menjaga kebajikan pekerja mereka.

Sebagai pemula, bakal-bakal pekerja mereka diambil melalui universiti dan kolej di sekitar Kyoto, Jepun. Sebagai contoh, Naoko Yamada, pengarah KyoAni yang terkenal dengan animasi profil tinggi seperti Koe no Katachi merupakan bekas graduan siswazah Kyoto University of Art and Design. Malah, KyoAni juga telah membangunkan akademi khas bagi bakal graduan yang mahu bekerja dengan mereka, dengan syarat, mereka perlu bagus. Anda boleh nampak usaha graduan akademi ini pada animasi Beyond the Boundary. Tindakan ini secara tak langsung meningkatkan produktiviti masyarakat setempat Kyoto, memenuhi ethos universiti dan industri dalam membangunkan masyarakat setempat. Ini juga menyebabkan berlakunya persaingan yang dahsyat demi merebut tempat dalam studio KyoAni.

Seperti yang disebut pada point sebelum ini, keperluan asas pekerja KyoAni yang telah dipenuhi meningkatkan kualiti kerja mereka. Kebanyakan studio-studio lain akan menceritakan konflik dan perkembangan watak melalui teknik plot. Berbanding dengan studio lain, KyoAni hanya perlu bergantung pada ketilitian dan nilai estetika seni sahaja untuk menunjukkan perkembangan watak. Oleh sebab itulah anime seperti K-On sangat berjaya, padahal anime itu tak mempunyai plot langsung, hanya berkisarkan kehidupan ahli-ahli kelab muzik semata-mata.

Rata-rata daripada pujian terhadap K-On mengatakan anime ini sangat realistik dan dekat pada diri penonton. Pujian ini tak tertakluk pada K-On sahaja; filem anime Koe no Katachi juga dipuji sedemikian di atas faktor realistik tragedinya sekalipun minimalisitk. Hyouka juga banyak mengguna pakai motif warna untuk menunjukkan suasana misteri. Menonton animasi KyoAni ini seolah-olah melihat karya seni berbanding melihat anime semata-mata.

Sebagai pemula, saya sarankan anda untuk melihat trailer PV pertama KyoAni bagi anime Violet Evergarden (protips; lihat dengan kualiti paparan 720p dan ke atas). https://www.youtube.com/watch?v=0CJeDetA45Q